Drágább lesz a kávé

Megdrágul a kávé októbertől, egy 200 grammos csomagolású akár 300 dinárba is kerülhet utána.

A statisztikák szerint Szerbia minden lakosa évente négy és fél kilogramm kávét fogyaszt el, és ezzel hazánk az ital legnagyobb európai rajongói közé tartozik, többet Norvégiában fogyasztanak, akár 10 kilogrammot is évente.
Jelenleg azt a kávét isszuk, ami még a raktárakban van. Az új beszerzéssel azonban várhatóan új árak is érkeznek a boltokba, mert az idei termést Brazíliában a fagy megtizedelte. A kávé ára a tőzsdén 100 %-kal nőtt. Természetesen az árat a pandémia is befolyásolta, de az elmúlt másfél évben nem nőtt a kávéfogyasztás, mivel a vendéglátóipari egységek, ahol a legtöbb kávé fogy, sokat voltak bezárva.
Aleksandar Bogunović, a Szerbiai Kereskedelmi Kamara munkatársa a Szerbiai RTV műsorában elmondta, hogy évente mintegy 30.000 tonna kávét importálunk, főleg Brazíliából, amely a világ legnagyobb arabica kávétermelője, és a világpiac harmadát is ellátja.

Drágább lesz a kávé

Egy 200 grammos csomagolású kávé
akár 300 dinárba is kerülhet októbertől.
Kutatások szerint Szerbiában nagyon sok
kávét isznak az emberek.
A legtöbb kávét Brazíliából vásárolja Szerbia.
Brazília a világ legnagyobb arabica kávétermelője.
Brazília 1 ország Dél-Amerikában.
Az arabica 1 kávéfajta.
Az arabica 1 örökzöld növény,
amelynek a termése a kávémag.


Augusztus 31-ig meghosszabbította a szerb kormány az alapvető élelmiszerek, tehát a cukor, tej, liszt, étolaj, csirke- és sertéshús árának átmeneti korlátozásáról, valamint a kereskedők által kalkulálható maximális árrésekről szóló rendelet hatályát. Úgy tűnik, a boltokban egyelőre semmiből sincs hiány, és a kereskedésekben az árstop által meghatározott árakat alkalmazzák. A közgazdász szerint azonban a élelmiszerárakra vonatkozó korlátozásnak hosszabb távon következményei lehetnek.
Az alapvető élelmiszerek árának korlátozásáról szóló rendelet szerint a T-400 típusú sima, legfeljebb öt kilogrammos kiszerelésű liszt kiskereskedelmi ára nem haladhatja meg a 84,7 dinárt kilogrammonként. A T-500-as liszt ára ugyancsak legfeljebb öt kilogrammos kiszerelésben szintén korlátozott, így nem haladhatja meg a 78,65 dinárt kilogrammonként.
A 2,8 százalékos zsírtartalmú tartós tej maximális kiskereskedelmi ára egyliteres kiszerelésben 113,99 dinárra korlátozódik. A fehér kristálycukor maximális kiskereskedelmi ára kilogrammonként, minden kiszerelésben nem haladhatja meg a 96,99 dinárt.
A hentesüzletekben is árstop van érvényben, a sertéshúsra vonatkozóan. Az egyik palicsi mészárszékben a disznócomb kilója 750 dinár, a lapocka 738, a sertéskaraj 659, míg a nyak 689 dinár kilogrammonként.
A palicsiak többsége általában a reggeli órákban intézi a napi bevásárlást. Sztarek Eleonóra szerint semmi szükség a készletek otthoni felhalmozására.
Sztarek Eleonóra, Palics: "A polcokon látom a lisztet is, a cukrot is, tele vannak a polcok hústermékekkel is. Az árak szerintem azon a szinten vannak, amiket a kormány előír, előírt. Most az megint más lapra tartozik, hogy az embereknek van-e elég pénzük, hogy ezt megvásárolják, a napi szükségleteiket."
Gyarmat Rozáliának is jelentős könnyítést hoz az árstop, mivel nyugdíjas.
"Rendesen lehet cukrot is kapni a régi áron, a lisztet is, úgyhogy igen. A kenyér is átlagosan megmaradt, a fehér kenyér, 50 dinár, 55 dinár. Úgyhogy, ez jó."
Az egyetlen ludasi kisboltban sincs semmiből hiány, az áruellátás rendszeres.
Borsos Orsolya, eladó, Ludas: "Jelenleg mindenből van elegendő, liszt, cukor, étolaj, és az árstop a tejre is vonatkozik természetesen. Hát úgy is kapjuk, és tartjuk magunkat az előírásokhoz, tehát azon az áron kapjuk, amelyiket a törvény engedélyez."
Most az orosz-ukrán konfliktus okoz gondot a gazdasági újratermelési láncban, mondta Zombori Imre, közgazdász. Az alapvető élelmiszerek árának korlátozása elsősorban a lakosság életszínvonalát védi, és inflációcsökkentő hatású. Az ilyen intézkedéseket azonban nem lehet sokáig alkalmazni, tette hozzá.
Zombori Imre, közgazdász: "Ez nem tartható fenn hosszú távon. Természetesen a szabad piaci árviszonyok a normálisak, az ilyenek mindig egy bizonyos gazdasági iparág profitját csökkentik, és hosszú távon ez végső sorban áruhiányhoz vezethet. De mondom, rövidtávon, amiben mi benne vagyunk, ezek az intézkedések hasznosak lehetnek."
Az árstopot tehát csak korlátozott ideig lehet fenntartani, az élelmiszerekre vonatkozóan különös tekintettel az idei aszályos évre és a jelentős terméskiesésre.

Augusztusban is marad az árstop

Augusztus 31-ig meghosszabbították az árstopot Szerbiában.

Az alapvető élelmiszerekre
hosszabbították meg az árstopot Szerbiában.
Alapvető élelmiszer például a liszt,
a tej, a cukor, a csirkehús, a sertéshús, az olaj.
Az árstop azt jelenti, hogy az alapvető
élelmiszerek árát augusztusban nem
emelhetik meg a boltokban, az üzletekben.
Az árstopról szóló döntést
a szerb kormány hozta meg.
A szerb kormányban azok a politikusok
vannak, akik döntéseikkel az országot irányítják.
Eddig a boltokban egyik alapvető élelmiszerből sincs hiány.
Az árstop szerint a T-400 típusú sima
maximum 5 kilogrammos kiszerelésű liszt
ára nem lehet több mint 84,7 dinár kilogrammonként.
A T-500-as liszt ára kilogrammonként
maximum 5 kilogrammos
kiszerelésben nem kerülhet többe mint 78,65 dinár.
A 2,8 százalékos zsírtartalmú tartós tej
1 literes kiszerelésben 113,99 dinárba kerülhet
az árstop idején.
A fehér kristálycukor kilogrammonként
minden kiszerelésben nem lehet több
mint 96,99 dinár.
A hentesüzletekben is árstop van
a sertéshúsra vonatkozóan.
Az egyik palicsi hentesüzletben
a disznócomb kilója 750 dinár.
A sertéslapocka 738 dinár,
a sertéskaraj 659 dinár,
a sertésnyak 689 dinár kilogrammonként.


Aratóünnepség Szenttamáson

Huszonhetedik alkalommal rendezték meg Szenttamáson a hagyományos aratóünnepséget. A rendezvény fő célja idén is a régi aratási szokások megőrzése és a fiatalabb generációkra való átörökítése volt, emellett pedig a barátkozás és a szórakozás.

Az egykori, kézzel történő aratás menetét, a kaszáláshoz szükséges felszerelés és a hagyományos aratóreggeli bemutatóját az egyik településhez közeli mezőgazdasági parcellán tartották.
Kopasz Etelka, Felsőhegy: „A kasza kalapálás az arató kaszásnak a dolga. Én mindig készítek egy kosarat, amibe a cipótól kezdve benne vannak azok az ételek, amelyek annak idején az erőt is adták és a szomjúságot is oltották.”
A négytagú helyi és vidékről érkezett csapatok képviselői elmondták, egy-egy csoportban kell lennie kaszásnak, marokszedőnek és kötözőnek is.
Turányi Zoltán: „Elől megy a kaszás, utána jönnek az asszonyok, akik szedik össze marokverővel ilyen kévékbe, és akkor kössük be, és azután keresztezzük össze, hogy az szépen nézzen ki.”
A kézzel történő aratás nehéz fizikai munkának számított, ezért a hőségben kiadós étkezésre volt szükség.
Forgács Ibolya, elnökségi tag, Vajdasági Népek és Nemzetiségek Hagyományápoló Klubja, Szenttamás: „Nem maradhat ki a kenyér, a sült szalonna, mivel kalória kell, ezen kívül a zöldségfélék, tehát általában hagymát, fokhagymát használtak, a főtt krumpli, a főtt tojás, ezeket használták legtöbbet.”
Az Aratóünnepség kísérőrendezvényei a lovaskocsik felvonulása, a kultúrműsor, a kenyérszentelés és a gyermekek számára szervezett népi és ügyességi játékok voltak.
Lázár Rajda Karolina, foglalkozásvezető: „Ez itt a játszósarkunk. Itt most éppen tésztagyúrás folyik, sógyurmából készül. Lehet szitálni lisztet, magvakat. Lehet kis halacskákat kihalászni.”
Az aratóünnepséget és versenyt a Vajdasági Népek és Nemzetiségek Hagyományápoló Klubja szervezte meg.
Robotka Angéla, elnök, Vajdasági Népek és Nemzetiségek Hagyományápoló Klubja, Szenttamás: „Nekünk a Bácskában is, ezen a vidéken, ahol mezőgazdasággal foglakozik a zöme a lakosságnak, fontos, hogy megmutassuk a mai fiataloknak, a gyerekeknek azt, hogy régen hogy történt az aratás.”
Nagyon fontos, hogy tiszteljük, ápoljuk és továbbadjuk őseink hagyományát, köztük a kézzel történő aratást is – hangzott el az eseményen.

Aratóünnepséget tartottak Szenttamáson

Tegnap 27. alkalommal szervezték meg az aratóünnepséget Szenttamáson.

Tegnap július 6-a, szombat volt.
A rendezvény fő célja idén is a régi aratási szokások megőrzése,
a barátkozás és a szórakozás.
Az aratóünnepségen bemutatták a kézzel történő aratás módját,
a kaszáláshoz szükséges felszereléseket
és a hagyományos aratóreggelit.
A kézzel történő aratás nehéz fizikai munka volt.
Ezért a hőségben fontos volt a nagyobb mennyiségű étel.
A hagyományos aratóreggeli legtöbbször kenyeret,
sült szalonnát, hagymát, fokhagymát, főtt krumplit,
és főtt tojást tartalmazott.
Az aratóünnepségen lovaskocsik felvonulásán,
kultúrműsoron, kenyérszentelésen is részt vehettek az érdeklődők.
A gyermekek számára népi és ügyességi játékokat szerveztek.


Árkorrekció ettől függetlenül előfordulhat.

Nem várható jelentős üzemanyag-drágulás Szerbiában, hiszen a piac kellőképpen el van látva - véli Tomislav Mićović. A Szerbiai Olajipari Vállalatok Szövetségének főtitkára szerint kisebb árkorrekció mégis előfordulhat, ami főként a beszállítási költségek illetve a dinár és a dollár árfolyamának alakulásától függ. A szakember hozzátette, a világpiacon 16-18 százalékos üzemanyag-drágulás volt tapasztalható az elmúlt hetekben, ami főként az orosz és a szaúdi kőolaj-kitermelés csökkentésének volt köszönhető. Szerbiában egyébként a dízel literje jelenleg 202 dinárba kerül, míg benzint 189 dinárért tankolhatunk a kutakon. A gázolaj ára a régió országait tekintve Szerbiában a legmagasabb, hiszen az üzemanyagra kivetett adók mértéke is magas, a jelenlegi 202 dinárból 100 dinár az államkasszába folyik be - mondta Tomislav Mićović.
Tomislav Mićović, a Szerbiai Olajipari Vállalatok Szövetségének főtitkára: „A dízelt illetően Szerbiában a legnagyobbak az állam felé irányuló kötelezettségek a régió országait tekintve. Ezért a dízel ára itt a csúcson van a környező országokhoz képest. A benzin viszont nem, az valahol középen helyezkedik el, hiszen az állam felé irányuló kötelezettségek is átlagosnak mondhatók a többi országhoz képest.”

Nem várható nagyobb üzemanyag-drágulás

Nem várható nagyobb üzemanyag-drágulás Szerbiában.

Ez azért van, mert elég üzemanyag van az országban.
Üzemanyag például a benzin vagy a dízel.
Az üzemanyagra vonatkozó árváltozás azonban előfordulhat.
Az egész világon üzemanyag-drágulás volt az elmúlt hetekben.
Szerbiában a dízel literje jelenleg 202 dinárba kerül.
Szerbiában jelenleg benzint 189 dinárért tankolhatunk a kutakon.
A dízel ára a környező országokhoz képest
Szerbiában a legmagasabb.


Megtartják őszre Újvidéken a Nemzetközi Mezőgazdasági Vásárt

A szerb kormány válságtörzse engedélyt adott a rendezvény lebonyolítására. Eszerint a nagy hagyományú eseményt szeptember 18-a és 24-e között tartják meg.

Ugyanazon a héten lesz az 53. Nemzetközi Vadászati és Halászati Vásár, valamint az ökológiai kiállítás is. Számos cég jelezte részvételét Szerbiából és a térségből.
A 88. Nemzetközi Mezőgazdasági Vásár partnerországa Csehország lesz.

Megtartják őszre a Nemzetközi Mezőgazdasági Vásárt

A szerb kormány engedélyt adott a Nemzetközi Mezőgazdasági Vásár megszervezésére.

A szerb kormányban azok a politikusok vannak,
akik döntéseikkel az országot irányítják.
A Nemzetközi Mezőgazdasági Vásár
minden évben Újvidéken van megtartva.
Újvidék 1 nagyváros Vajdaságban.
Azért nemzetközi a Mezőgazdasági Vásár,
mert több országból is érkeznek résztvevők.
Idén 88. alkalommal szervezik meg
a Nemzetközi Mezőgazdasági Vásárt Újvidéken.
Idén 2021 van.
Szeptember 18-a és 24-e között lesz megtartva
a mezőgazdasági vásár.
Ugyanezen a héten lesz megszervezve
53. alkalommal a Nemzetközi Vadászati és Halászati Vásár
és az ökológiai kiállítás is Újvidéken.
Ezekre a rendezvényekre több cég is jelezte már
a részvételét Szerbiából és a térségből.


A fa ára gyakran változik, de nem nagymértékű az ingadozás - mondják a fatelep-tulajdonosok.

Bár a nyár igazán még el sem kezdődött, sokan már most a következő télre, illetve a következű fűtési szezonra készülnek. Azok, akik fával fűtenek és az elmúlt időszakban feltöltötték raktáraikat szerencsésnek mondhatják magukat, mivel a tűzifa ára rendkívül gyakran ingadozik és az elkövetkező időszakban újabb drágulásra számíthatunk.
A tűzifa árának alakulására nagyon sok tényező hatással lehet. Az fatelep-tulajdonosok elmondták, ők a legtöbb esetben tehetetlenek. Az árakat főként a fakitermelők határozzák meg. Branko Glavonjić, a Belgrádi Egyetem Erdészeti Karának tanára szerint semmikép sem érdemes szeptemberig várni a tüzelő beszerzésével.„Áprilisban jelentős árcsökkenés történt. Ez, ha tűzifáról van szó, a pelletről később beszélek, mindenképpen jó az embereknek. A következő hónapokban nem számíthatunk további drasztikus áresésre. Köbméterenként 200-300 dináros árcsökkentés megtörténhet, de ez minden.”
A legutóbbi fűtési szezon során is érdekesen alakultak az árak. A piacon kialakult hiány következtében 12 ezer dinár körül is mozgott a tűzifa köbméterenkénti ára.
Bašić Palković Lajčo, szabadkai fatelep-tulajdonos: „A májusi hónap elejére már elértük azt a hét és fél ezer dináros árat. Bezzeg ahogy megyünk a következő fűtési idénybe, az árak elkezdek mozogni és a mai nap már 8000 dinár az ár. Ez kizárólag a lenti kitermelőktől függ, ugyanis ahogy változik az időjárás, jönnek az esők, nehezebb bemenni az erdőbe, nehezebb a fát kivágni, úgy mennek az árak is.”
A tapasztalat az, hogy a fa és a szén az elmúlt években már sokkal drágább, mint az áram és a gáz. Idén viszont még mindig jobb helyzetben vannak, az előző évhez viszonyítva, ami a tűzifa árát illeti.
Miljan Babić, szabadkai fatelep-tulajdonos: „Csökken az ár, mert az emberek egyszerűen átváltanak egy másik fűtési módra. Jelenleg az áram sokkal olcsóbb, ezért kevesebb volt a kereslet, több fa volt a piacon, és az ár azonnal leesett. Jelenleg nincs pellet. A pellet ára nagyon változó. 36 ezer dinár körül volt, most valahol 25 ezer körül van.”
Ami a szenet illeti, gyenge ellátásról számoltak be a fatelep-tulajdonosok. Mivel a szerbiai szénbányák elsősorban a villanygazdaságot látják el, ezért a kereskedők külföldi behozatalra szorulnak. A Banovići barnaszén ára 23 ezer dinár a lignit pedig 17,5 és 19 ezer dinár között mozog, attól függően, hogy Boszniából vagy Montenegróból szállítják be.

Érdemes előre megvásárolni a tűzrevalót

Érdemes megvásárolni a tűzrevalót a nyári hónapokban.

A nyár igazán még el sem kezdődött,
sokan már most a következő télre és
a következő fűtési szezonra készülnek.
A tűzifa ára gyakran változik.
A következő időszakban újabb drágulás várható
a tűzifa esetében.
A szakértők szerint nem érdemes szeptemberig várni
a tüzelő beszerzésével.
A tapasztalat az, hogy a fa és a szén az elmúlt években
már sokkal drágább, mint az áram és a gáz.
A fatelep-tulajdonosok elmondták, a fa árának változása
sok mindentől függ.
Ahogy változik majd az időjárás, jönnek az esők,
nehezebb bemenni az erdőbe, nehezebb a fát kivágni,
úgy emelkednek majd az árak is.
A fatelep-tulajdonosok szerint érdemes minél előbb
megvásárolni a tüzelőanyagot a téli időszakra.


Május 6-án érkezik a támogatás első része a nyugdíjasoknak

Május 6-án fizetik ki az első 30 eurót a nyugdíjasok számára, a többi felnőtt polgár, aki igényli, az pedig május 12-től számíthat a szintén 30 euróra - jelentette be a szerb pénzügyminiszter.

Siniša Mali kiemelte, a mostani pénzbeli támogatást a tavalyi 100 eurós segélyhez hasonlóan lehet majd igényelni április végén. Aki jelentkezik automatikusan megkapja a második részletet is. Ez egyébként a szerb kormány harmadik gazdaságélénkítő csomagjának része.

Május 6-án érkezik a támogatás a nyugdíjasoknak

Május 6-án fizetik ki az első 30 eurót a szerbiai nyugdíjasoknak.

A többi felnőtt lakos, aki jelentkezik
a támogatásra, május 12-től kapja meg
a 30 eurós támogatást.
Ezt Siniša Mali, a szerb pénzügyminiszter mondta.
A szerb állam pénzzel támogatja
a szerbiai lakosokat a koronavírus-járvány miatt.
A szerb pénzügyminiszter azt is elmondta,
hogy a támogatásokra április végétől
lehet jelentkezni.
Aki április végén jelentkezik
a pénzbeli támogatásra, annak
a második pénzbeli támogatásra már
nem kell jelentkeznie.
A szerb állam májusban fizet ki 30 eurót
a szerbiai lakosoknak.
A szerb állam novemberben is fizet
30 eurót a szerbiai felnőtt lakosoknak.
Így a felnőtt lakosok összesen
60 eurós támogatást fognak kapni.
Felnőtt az, aki betöltötte a 18. életévét.
A szerbiai nyugdíjasok összesen
110 eurós támogatást fognak kapni idén.
Idén 2021 van.


Itt van a tökszezon

Csak a fantáziánk szabhat határt annak, hogy milyen ételt készítsünk a tökből.

Igazi őszi és téli vitaminbomba a sütőtök. Idén nem olcsó, mert viszonylag kevés termett belőle, de annál keresettebb. Akárcsak az ehetetlen, de szebbik változatát, a dísztököt is sokan vásárolják.
Szebbnél szebb, frissen beért dísztököktől roskadoznak a szabadkai Tejpiac asztalai. Sutus Áron sem tudott ellenállni a kísértésnek. „Készülünk mi is feldíszíteni az otthonunkat, itt az ősz tényleg, egy gyönyörű időszak előtt vagyunk, aztán majd a karácsonyra is készülődni fogunk, de az otthont feldíszíteni dísztökkel az egyik legjobb élmény ilyenkor ősszel a számunkra is, ahogy mindenki másnak is.”
Sem a dísz-, sem a sütőtöknek nem kedvezett az időjárás. A tavasz hideg volt, aztán jött a forróság - mondta Pintér Anna palicsi termelő. Nagyjából fele annyi termett, mint egy átlagos évben. Azonban a viszonylag magas árak ellenére is nagy a kereslet. „A sütőtök így 80-tól 100, 150-ig, attól függ, a fajtától is függ. Mert vannak hibrid fajták, drágábbak. A dísztökök meg 50 dinártól 500 dinárig, attól függ.”
Joso Kovačević Hokkaido tököt árusít. Sokat ültetett, de csak alig 200 kiló termett, leégett a napon - panaszolta a termelő. Darabját most 80 dinárért árusítja. A Hokkaido tökből kiváló krémleves készíthető. „Nem kell pucolni a héját, csak meg kell mosni. Megmosni, apróra összevágni kockára, megdinsztelni egy kis hagymával, nem szabad ételízesítőt tenni bele, és amikor már jó, mert gyorsan megpuhul, akkor azzal a botmixerrel fölveri, egy kis tejföllel, vagy olajat, de inkább tejfölt, ennyi az egész. Meg só. Semmi más nem megy bele.”
A legjobban ott termett a sütőtök, ahol locsolták - mondta Csonka Éva, aki tambura-, ananász- és régi fajta dinkatököt kínál a piacon, 80 dináros kilónkénti áron. A tökből akár gibanica is készíthető. „Kimér három lapnak való lisztet, egy kis sót bele, azt megkeveri szárazon, utána egy kis zsírt vagy olajat, ki mit használ, azzal összedörzsöli, és tejjel vagy vízzel összegyúrja. Három lapot elnyújt, a tepsit megkeni, beleteszi, és a tököt, abba olyan három kiló tök kell, azt kicsavarja, megcukrozza, belerakja, és olajat meg fahéjat tesz bele, és úgy három réteg tészta van, és két réteg tök.”
Nagy a kínálat és nagy a kereslet is a sütőtök iránt a szabadkai Tejpiacon. Reneszánszát éli, nem hiába, hiszen nagyszüleink idejében ősszel és télen ez volt az egyetlen vitamin-, ásványi anyag-, és nyomelemforrás. A férfiak számára különös gyógyhatással bír a tök magja is.
A sütőtök rengeteg béta-karotint tartalmaz, ami az egészséges látáshoz nélkülözhetetlen A-vitamin előanyaga, egyben antioxidáns is. Gazdag C-vitaminban, ami támogatja az immunrendszert. A sütőtökben lévő rostok segítik az emésztést, a kálium pedig szervezetünk folyadékháztartásának szabályozásában játszik szerepet. Kalóriatartalma alacsony. A tökmagban lévő fitoszterol jó hatással van a prosztatára. A szterolok különböző anyagcsere-folyamatokat normalizálnak. Egy szó mint száz, ha tehetjük, fogyasszunk tököt!

Itt van a tökszezon

A szabadkai Tejpiacon is árulják a sütőtököket.
A sütőtök nagyon egészséges,
és sokféle ételt lehet belőle készíteni.
Idén nem olcsó a sütőtök, de így is
sokan keresik a piacokon.
Idén 2021 van.
A dísztököket is sokan vásárolják.
Dísztökökkel a házakat, a szobákat díszítjük.
A dísztököt nem szabad megenni.
Az árusok szerint idén az időjárás miatt kevesebb
sütőtök és dísztök termett.
Tavasszal hideg volt, nyáron nagy forróság
ami nem tett jót a sütőtököknek és a dísztököknek.
Kevesebb sütőtök termett idén, ezért drágábbak is.
Mégis sok a vásárló rájuk.
A sütőtök 80 dinártól 150 dinárig vásárolható.
A dísztökök 50 dinártól egészen 500 dinár
értékben vásárolhatók meg a szabadkai Tejpiacon.
A sütőtökből finom krémleves, gibanica
vagy rétes is készíthető.
A férfiak számára nagyon egészséges
a sütőtök magja is.
A sütőtökben nagyon sok vitamin van,
aminek segítségével egészséges lesz a látásunk.
A sütőtökben lévő vitaminok erősítik
az ember immunrendszerét is.
Ősszel és télen nagyon jó sok tököt fogyasztani.


Krumpli, te drága!

Jelentősen drágultak a zöldségfélék Szerbiában az elmúlt időszakban. A burgonya ára nőtt leginkább. A gazdák ezt a termelési költségek drasztikus emelkedésével magyarázzák.

Szabadkán valamivel kedvezőbb a helyzet, mert amíg a fővárosban és Szerbia középső részében 120-150 dinárt is elkérnek egy kiló újkrumpliért, addig az észak-bácskai piacokon 80 dinárért is megvehetjük.
A szerbiai Köztársasági Statisztikai Intézet adatai szerint tavaly április óta a zöldségfélék ára átlagosan mintegy 30 százalékkal emelkedett Szerbiában. Leginkább a burgonya drágult, ugyanis a krumpli kilónkénti ára csaknem a háromszorosára emelkedett.
A gazdák szerint a háromszoros áremelkedés nem fedi a valóságot. Hiszen tavaly áprilisban még a koronavírus-járvány idejéről a nyakukon maradt 2020-as termésű öreg krumplit árulták 15-30 dináros kilónkénti áron, most júniusban pedig az idei újkrumpli kerül 80-100 dinárba.
A szabadkai Tejpiacon roskadoznak a pultok a vitaminban és ásványi anyagokban dús terménytől, van is iránta kereslet.
Kúti Rozália:„ Elég drága. Néhány helyen lehet találni jó áron.
- Mennyi az a jó ár?
- Mondjuk rá, mint így, 100 dinártól lejjebb.
- Mennyi krumplit használ, most, amikor az újkrumplinak van szezonja?
- Keveset.”
Az újburgonyát egyébként sem jó nagyobb mennyiségben, odahaza tárolni, ajánlatos inkább mindig frisset venni, egy-két kilót.
A horgosi Valkovics János és Ibolya szerint nagyot ugrott a krumpli termelési költsége. Főleg a vegyszerek drágultak.
„ Egy egyszerű, krumplibogár ellen, amit tavaly még 70 dinárért vettem, az idén, épp tavaly kérdeztem, 250 dinár. Tíz liter vízhez való az anyag. Ez borzasztó sok.
- És a műtrágya?
- Na meg az. Ne is mondjuk. A műtrágya is fölment duplára. De én műtrágyát nem használok, mert én kertben termelek.
- Akkor most olcsó vagy drága a krumpli?
- Hát most mit mondjunk?
- Körülbelül a fizetésekhez képest jó.
A fólia alatt termett újkrumplit most a fátyolfóliás váltotta fel, a szabadföldit majd nagyjából csak egy hónap múlva kezdik felszedni.
A noszai Kaszap Szabolcs teljesen érett krumpliként szedi majd fel a gumókat, ami már télire is betárolható, de azt mondta, ha marad a jó ára, akkor valamennyit újburgonyaként is értékesít.
„A termelési költségek is nagyon emelkedtek, 120 dinár körül van egy kiló műtrágya, a tavalyi 40 dinárhoz képest, az is szintén a háromszorosa. De az üzemanyag ára is mintegy 60 százalékkal erősebb, 200 dináron felül van az üzemanyag, amit tavaly ilyenkor 140 dinár körül tudtunk venni.”
Az újburgonya jelenleg az užicei piacokon a legdrágább, még mindig tartja a 120-150 dináros kilónkénti árat.

Megdrágult a krumpli

Az elmúlt időszakban nagyon megdrágultak a zöldségfélék Szerbiában.

A burgonya drágult meg a legjobban.
Burgonya ugyanaz, mint a krumpli.
A gazdák szerint azért drágulnak
folyamatosan a zöldségfélék Szerbiában,
mert a termelési költségek is megemelkedtek.
Termelési költség az a pénzbeli kiadás,
amit a termelő fizet azokért az anyagokért,
amivel szebb és egészségesebb zöldséget termel.
Belgrádban és Szerbia középső részében
a legdrágább a burgonya.
Ott 120 dinárt vagy 150 dinárt is elkérnek
1 kiló újkrumpliért.
Szabadkán és környékén még jobb a helyzet.
A szabadkai piacokon 80 dinárért
megvehetünk 1 kiló újkrumplit.
Az újkrumplit nem jó nagyobb mennyiségben otthon tárolni.
Ajánlatos inkább mindig frisset venni 1 vagy 2 kilót.
Az újburgonya jelenleg az užicei piacokon a legdrágább.
Ott 1 kiló újkrumpliért 120 dinárt vagy akár
150 dinárt is elkérnek.
Užice 1 szerbiai város.


Temerini gazda nyerte az Újvidéki Mezőgazdasági Vásár fődíját

A szerencse Paska Oszkárra mosolygott rá, aki egy vadonatúj John Deere 5045D típusú traktor tulajdonosa lett.

A nyertest telefonon értesítették az illetékesek a jó hírről, aki röviden csak annyit mondott, hogy ez valami tréfa? Gratulálunk a nyertesnek!

Tegnap volt az Újvidéki Mezőgazdasági Vásár utolsó napja.

Tegnap május 23-a, csütörtök volt.
A vásár utolsó témája az állattenyésztés volt.
Előadásokat tartottak a haszonállatok tenyésztéséről,
a méhészetről és a hús- és tejipar nehézségeiről.
Tegnap sorsolták ki az Újvidéki Mezőgazdasági Vásár fődíját is.
A szerencsés nyertes Paska Oszkár, temerini gazda lett.
A gazda 1 vadonatúj John Deere 5045D típusú traktort nyert.
A nyertest telefonon értesítették a jó hírről.


Kötelező lesz a pénztárgép a piacokon

A döntés egyelőre megosztja az eladókat, a szerb kormány azonban még korábban bejelentette, 200 eurónak megfelelő összeggel támogatják a kereskedőket, amiből meg tudják vásárolni a pénztárgépet.

Kötelező lesz a pénztárgép a piacokon jövőre Szerbiában. Az új fiskalizációs törvény értelmében, amely 2022. január 1-én lép hatályba, a piaci eladóknak kötelező lesz pénztárgéppel rendelkezniük. Az átmeneti időszak november 1-től jövő év április 30-ig tart, ami azt jelenti, hogy május 1-től minden eladónak fiskális számlát kell adnia. A Szerbiai Piacok Egyesületéből elmondták, még mindig nem tisztázott, hogy hogyan néz majd ki mindez a gyakorlatban, ennek ellenére meggyőződésük, hogy lesz elég idő, hogy segítsenek az eladóknak. Ehhez hétfőn kezdődik a 100+100 eurós állami támogatás kifizetése Szerbiában - mondta Siniša Mali szerb pénzügyminiszter. Az állam minden elárusítóhelyet és minden új pénztérgépet 100-100 euróval támogat. Sőt, azok a kereskedők, akik most lépnek be Szerbia adórendszerébe, 20 százalékkal még nagyobb támogatást kaphatnak. Az új fiskális rendszerre való átállásra a szerb vállalatok október 15-től január végéig regisztrálhatnak az Adóhatóság honlapján, a purs.gov.rs oldalon.
Siniša Mali: „Az új rendszer rugalmasabb, ugyanis alkalmazzuk az új technológiákat. Pénztárgépként használhatjuk a mobiltelefonokat, tableteket, tehát tartjuk a lépést a korral. Másik szempontból az új rendszer lehetővé teszi majd a jobb és hatékonyabb harcot a szürke gazdaság ellen. Ez pedig gazdaságunknak óriási haszon. A szürke gazdaság elleni harcunk csökkenti a tisztességtelen versenyt azokkal szemben, akik betartják a szerb törvényeket, ami pedig hatalmas előny számukra. Ha pedig megnézzük az apró költségeket, nincs többet tartalék kontroll szalag. Nem lesz szükség évente szervizre. GPRS-előfizetés sem lesz többet. A Szerbiai Gazdasági Kamara felmérése szerint 10 millió euró lesz a teljes szerb gazdaság megtakarítása ezekkel az apró kiadásokkal, ami a pénztárgépeket illeti. Az új pénztárgépek bevezetésének költségét teljes egészében az állam pénzeli.”

Kötelező lesz a pénztárgép a piacokon

A szerb kormány bejelentette, hogy kötelező lesz a pénztárgép a szerbiai piacokon.

A szerb kormányban azok a politikusok vannak,
akik döntéseikkel irányítják az országot.
A szerb kormány 200 euróval támogatja majd
az elárusítókat, amiből meg tudják vásárolni
a pénztárgépet.
2022. január 1-jétől kötelező lesz
a piaci eladóknak pénztárgéppel rendelkezni.
2022. május 1-jétől minden eladónak fiskális számlát
kell adnia a vásárlóknak a piacokon is.
2022 a jövő év lesz.
Fiskális számla az a papír,
amit vásárlás után kapunk a pénztárnál,
amin írja a termékek árát.
Az új fiskális rendszerre való átállásra
a szerb vállalatok október 15-től
január végéig jelentkezhetnek
az Adóhatóság honlapján, a purs.gov.rs  internetes oldalon.


Agrofesztivál a doroszlói Szentkúton

A mezőgazdasági kiállítás szervezői az előadások mellett báránypaprikás-főző versennyel, a 3+2 és a Tropico Band együttesek koncertjével, valamint a gyerekek számára játszósarokkal, állatsimogatóval és kézműves vásárral is készültek.

Több tucat mezőgazdasági kiállító és állatsimogató a legikesebbeknek: egyebek között ezekkel is várták az érdeklődőket a doroszlói Szentkúton megrendezett Agrofesztiválon. A cél az volt, hogy egy vásár családias hangulatát ötvözzék a mezőgazdasági kiállítások szakmaiságával - mondták a szervezők.
Holló Ronald, főszervező, Agrofest: „Próbáltunk valamit szervezni, egy olyan rendezvényt, ami nem annyira tipikus kiállítás, hanem megtudjuk mozdítani a papát, a mamát, apukát, anyukát, hogy rakjunk valami olyat össze, ahol mindenki jól tudja magát érezni. Doroszlón a leghíresebb a Szentkút és a báránypaprikás, ezeket akartuk ötvözni a mezőgazdasági kiállítással. Mi az agráriumban dolgozunk, itt van rengeteg kollégánk, partnerünk, őket tudtunk megmozgatni, és így kezdtük az Agrofesztivált. Ha már fesztivál, akkor legyen koncert is.”
A kiállításon traktorokat, csatolható eszközöket és mezőgazdasági drónokat is bemutattak. A modern földművelésben egyre többször használnak drónokat a permetezéshez és a műtrágyázáshoz - mondják a szakértők.
Bálint Árpád, egy szerbiai mezőgazdasági cég képviselője: „Ezek harmincliteres tartályos drónok, amikkel kettő hektár földet lehet lepermetezni, szóval ezek komoly drónok, nem játékdrónok, az emberek még nem ismerik őket, de azon vagyunk természetesen, hogy megismerjék őket, és lássák a hatékonyságukat ezeknek a drónoknak.
A mezőgazdasági kiállítás megtekintése mellett az érdeklődők finom falatokat is kóstolhattak. A báránypaprikás-főző versenyre mintegy 40 csapat nevezett be.
Res Henrik: „Mi most vagyunk másodszor, két éve szervezték meg először, akkor volt ilyen bárányfőző verseny. A lényeg, hogy összejövünk, jót főzünk, ismerkedünk, ennyi. Tehát nemcsak a munkáról szól az élet. Nagyon jó érzés, amikor így sok barát összejön. A paprikás főzést nem tudja mindenki elsajátítani, de próbálkozunk, mi is kezdők vagyunk.”
A második doroszlói Agrofeszt a 3+2 zenekar és a Tropico Band koncertjével zárul.

Agrofesztivál a doroszlói Szentkúton

Agrofesztivált tartottak a doroszlói Szentkúton.

A mezőgazdasági kiállítást idén 2.alkalommal szervezték meg.
Az agrofesztiválon mezőgazdasági kiállítás,
előadások, báránypaprikás-főző verseny
és koncertek várták az érdeklődőket.
A 3+2 és a Tropico Band együttesek léptek fel
a doroszlói agrofesztiválon.
A báránypaprikás-főző versenyre 40 csapat nevezett be.
A gyerekek számára játszósarokkal,
állatsimogatóval és kézműves vásárral is készültek a szervezők.
A kiállításon traktorokat, csatolható eszközöket
és mezőgazdasági drónokat is bemutattak.
A sok érdekes programmal a szervezők célja az volt,
hogy az agrofesztiválra egész családok látogassanak el.


Július végéig elkészül a gyorsvasút Belgrád, Újvidék és Szabadka között

A Belgrád-Budapest vasútvonal 2027-re készülhet el teljes egészében.

Az év végén 80 perc alatt juthatunk el gyorsvonattal Belgrádból Szabadkára - egyebek mellett erről beszélt Goran Vesić a szerb közmédia műsorában. Az építésügyi, közlekedési és infrastrukturális miniszter hozzátette, a kínai partnerekkel kiváló az együttműködés a vasúti fejlesztések terén, az említett vonalon pedig már novemberben befejeződnek a munkálatok. Kína ezen kívül az országban a közúti közlekedés és a csatornahálózat fejlesztésébe is befektet Szerbiában - hangsúlyozta Vesić. Az illetékes miniszter arról is beszélt, hogy a Belgrád-Budapest vasútvonal 2027-re készülhet el teljes egészében, a szerb és a magyar főváros közötti utat így kevesebb mint három óra alatt tehetjük meg vonattal.
Goran Vesić, építésügyi, közlekedési és infrastrukturális miniszter, Szerbia: „Július 30-ra befejezzük a gyorsvasutat Belgrád, Újvidék és Szabadka között, majd augusztusban megkezdődik az európai uniós tanúsítvány megszerzése, amit egy holland nagyvállalat, egy régi partnerünk készít el. Ezt követően szeptemberben a Deutsche Bahn német cég dolgozik majd a vasút műszaki átvételén annak érdekében, hogy októberben megkezdhessük a vasúton a tényleges próbákat. A vasúti létesítmények, azaz a vasút melletti épületek, az állomások, novemberig készülnek el. November végén, december elején pedig készen állunk majd a rendszeres vasúti forgalom elindítására gyorsvonatokkal Belgrád és Szabadka között.”

Várhatóan július végéig elkészül a gyorsvasút Belgrád, Újvidék és Szabadka között.

Decemberben rendszeres vasúti forgalom indulhat el
gyorsvonatokkal Belgrád és Szabadka között.
A tervek szerint decembertől 80 perc alatt juthatunk majd el gyorsvonattal
Belgrádból Szabadkára.
A vasút melletti épületek, az állomások, novemberig készülnek el.
A Belgrád-Budapest vasútvonal
2027-re készülhet el teljesen.
Ez azt jelenti, hogy a szerb és a magyar főváros közötti utat
kevesebb mint 3 óra alatt tehetjük majd meg vonattal.


Friss, gyümölcsös illat csábít Palicsra

Idén is gazdag kínálattal várja a látogatókat a Palicsi Szüreti Napok, amelyet már 32. alkalommal szerveztek meg. Gyümölcsökből, zöldségekből, sajtfélékből, kézműves termékekből és természetesen különféle borokból válogathatnak az érdeklődők.

A palicsi sétány és a Vigadó környékén megservezett rendezvényt többféle zenés és táncos előadással is színesítették.
Az idei Szüreti Napok ünnepélyes megnyitása után kihirdették az év borászát és a borkirálynőjét. Az utóbbi címet Katarina Brkljač nyerte el.„Számomra ez külön megtiszteltetés, hiszen a címet a nővéremtől örököltem. Királynőként az idei évi szüretnek az arca vagyok.”
Bálint József horgosi borász négy fajta fehérbort és vörösbort készít, amelyekből Palicson kóstolót is kaphattak az érdeklődők.„A fehérborainkat igyekszünk reduktív módon erjeszteni és utána zártan tárolni, hogy minél jobban megőrizzék a friss, gyümölcsös jellegüket. A vörösborokat próbáljuk kicsit oxidatívan termelni, mert így tudnak kijönni a megfelelő ízek.”
Az eseményen számos termék bemutatásra került a gyümölcsök és borok mellett, mint például a kézműves tárgyak.
Ökrös Csilla, kézműves: „Kicsit talán felkapottabb most már a kézművesség, jól van ez hirdetve. Több helyen meg tudnak bennünket találni, van lehetőségünk árulni. Szerintem ehhez is köze van, meg ahhoz is, hogy ezek gyönyörű színekben készülnek, az emberek szeretik a színeket. Az idén is minden szín divat.”
Góli Csilla, a szabadkai Városi Tanács kommunális ügyekkel megbízott tagja elmondta, fontosak ezek a rendezvények, a turizmusra is hatással vannak. Kiemelte, hogy a település esetében az idegenforgalom szempontjából növekedés tapasztalható, hogy több a szobafoglalás.„A város számára nagyon fontosak ezek a rendezvények Palicson, két év covid-járvány után szinte hihetetlen, hogy ennyi ember, mozgás és pezsgés van Palicson. Nem csak ezen a helyszínen, hanem a Nyári Színpadon és az egész parton, nagyon kellemes itt lenni, és ez látszik is az idelátogatók számán. Kellemes strandhangulat van. Reméljük, hogy ez a tendencia folytatódik, látszódik a beruházásokon is, hogy egyre több szálloda épül és apartmanház nyílik itt, Palicson.”
A kétnapos eseményen minden korosztály megtalálhatta a számára legmegfelelőbb programot, ugyanis előadásokkal, borkóstolókkal, kisállat-kiállítással és gyermekeknek felállított vidámparkkal is kedveskedtek a szervezők.
Dencs Valéria, igazgató, Palics Park Kft.: „A gyönyörű idő segít abban, hogy ez a kétnapos esemény tartalmas és izgalmas legyen minden korosztálynak, akár a gyerekeknek és időseknek egyaránt. A Palicsra látogató vendégek 76 kiállítóval találkozhatnak, és több egyesülettel is, akik elhozták kézimunkájukat, terményeiket, süteményeiket.”
A Szüreti Napok második napjára, vasárnap is szintén megéri kilátogatni. A Vigadó teraszán a Vajdasági aranyfuvola, az Aleksandrovo néptáncegyüttes és a Mendicus tamburazenekar is fellép majd.

Várja a látogatókat a Palicsi Szüreti Napok

Idén 32. alkalommal tartják meg a Palicsi Szüreti Napokat.

Az érdeklődők friss gyümölcsöket, zöldségeket,
sajtféléket, kézműves termékeket
és különböző borokat kóstolhatnak
és vásárolhatnak meg
a Palicsi Szüreti Napokon.
A palicsi sétány és a Vigadó környékén
van megszervezve a rendezvény.
Többféle zenés és táncos előadások
várták már szombaton is a látogatókat Palicson.
Szombat szeptember 10-e, tegnap volt.
Tegnap délután kihirdették az év borászát
és borkirálynőjét a Palicsi Szüreti Napokon.
A gyerekek számára felállított vidámparkkal
kedveskednek a szervezők.
A Palicsi Szüreti Napok ma is érdekes
programokkal és kirakodóvásárral
várja a látogatókat.
Ma szeptember 11-e, vasárnap van.
Ma délután a Vigadó teraszán
a Vajdasági aranyfuvola,
az Aleksandrovo néptáncegyüttes
és a Mendicus tamburazenekar lép fel.


November 15-től lehet jelentkezni a 20 eurós támogatásra

November 15-e és 30-a között jelentkezhetnek azok a polgárok a 20 eurós támogatásra, akik eddig még nem tették meg - közölte Siniša Mali.

A pénzügyminiszter hozzátette, hogy azok a polgárok is jelentkezhetnek november 15-e és 30-a között, akik időközben elérték a nagykorúságot. A támogatást decemberben fizetik ki és 14 milliárd dinárt különítettek el erre a célra. A szerb Köztársasági Képviselőház mai ülésén négy törvényjavaslat szerepelt. Az első a 20 eurós támogatásról szólt. Siniša Mali pénzügyminiszter arra emlékeztetett, hogy az elmúlt két évben összesen nyolcmilliárd eurót fizettek ki a gazdaságnak és a polgároknak. A második törvényjavaslat az új fiskális rendszer bevezetéséről szólt, erre mintegy 6 milliárd dináros támogatást tervezett a kormány. A vállalatok október 15-től január végéig jelentkezhetnek az ehhez kapcsolódó, 100+100 eurós támogatásra. A harmadik törvényjavaslat az adóigazgatásról szólt. A Szabadka-Szeged vasútvonal szerbiai szakasza felújításának pénzelése is napirendre került a mai parlamenti ülésen. Újhelyi Ákos, a VMSZ köztársasági parlamenti képviselője elmondta, támogatják a szerb kormányt a napirendi pontokban.
„Úgy véljük, hogy az elmúlt időszak legfontosabb intézkedései a következők voltak: az egészségügyben dolgozók 10 százalékos béremelése, a nyugdíjasok közvetlen segélyezése, valamint a mezőgazdasági termelők támogatása. Képviselői csoportunk üdvözölte a kormány azon döntését, hogy 2020 májusában minden polgár megkaphatta azt a lehetőséget, hogy jelentkezzen a 100 eurós támogatásra. Ezzel mintegy 4,3 millió ember élt. 2021 májusában minden nagykorú jelentkezhetett az új segélycsomagra, mely során két részletben: először májusban kaptak, majd novemberben folyósítanak nekik 30 eurós segélyt. 2021 júniusában azok a munkanélküliek is részesültek 60 eurós segélyben, akik a Nemzeti Foglalkoztatási Szolgálat nyilvántartásában szerepelnek, mintegy félmillióan.”

November 15-től november 30-ig lehet majd jelentkezni a 20 eurós támogatásra.

Ezt Siniša Mali a szerb pénzügyminiszter jelentette be.
Azoknak a lakosoknak kell jelentkezni
a 20 eurós támogatásra
november 15-e és november 30-a között,
akik korábban még nem jelentkeztek a támogatásra.
A 20 eurós támogatást minden nagykorú
szerb állampolgár megkapja.
Nagykorú az, aki betöltötte a 18. életévét.
Azok is jelentkezhetnek a 20 eurós támogatásra
november 15-e és november 30-a között,
akik időközben betöltötték a 18. életévüket.
A 20 eurós támogatást decemberben fizetik ki.
A támogatást a szerb állam fizeti ki a lakosoknak.


A szerb miniszterelnök arról beszélt, hogy a Sólyom gyorsvonat igazolta a polgárok elvárásait.

Egy éve közlekedik a Soko, vagyis a Sólyom gyorsvonat Belgrád és Újvidék között. Az évfordulóról Újvidéken emlékeztek meg.
2022. március 19-én Aleksandar Vučić szerb elnök és Orbán Viktor magyar miniszterelnök közösen vettek részt a Solyóm első útján Belgrád és Újvidék között. A Soko, vagyis a Sólyom gyorsvonat az elmúlt egy évben közel 20 ezer indulást jegyzett, illetve közel 3 millió ember utazott a vonattal Belgrád és Újvidék között.
A vonattal utazók elégedettek a szolgáltatással. Zoran Filipović, Újvidék: „Két hete utaztam a vonattal. 70 perc alatt oda-vissza megtettem az utat. Autóval egy irányba tovább tartana az út.”
Az évfordulón Ana Brnabić, szerb miniszterelnök, Goran Vesić, szerb közlekedési miniszter és Csen Bo, Kína belgrádi nagykövete gyorsvonattal utazott Belgrádból Újvidékre. Az újvidéki vasútállomáson Milan Đurić, Újvidék polgármestere, Pásztor István, a Tartományi Képviselőház elnöke és Igor Mirović, a Tartományi Kormány elnöke várta be őket. A gyorsvasút építési munkálatait Szerbiában kínai cégek végzik.
Csen Bo, Kína belgrádi nagykövete: „A kínai cégek jelenleg felgyorsítják az építési munkálatokat a gyorsvasút Újvidéket és Szabadkát összekötő szakaszán. Ebben a szerb kormány, a vajdasági kormány és más szerbiai partnerek is támogatják őket. Számomra úgy tűnik ez lesz a legnagyobb építkezés egész Szerbiában.”
Igor Mirović, a Tartományi Kormány elnöke és Milan Đurić, Újvidék polgármestere az évfordulón Szerbia Kínával és Magyarországgal folytatott szoros együttműködését méltatták.
„Egy éve a mozdony megállíthatatlanul beindult, most pedig már csak néhány vagon messzeségre vagyunk Budapesttől. Amikor a vasutat Szabadkáig kiépítik, ami várhatóan a 2024-es év végéig megtörténik, és amikor a magyarországi partnerek 2025-ben az ő oldalukon is befejezik a munkálatokat mindössze néhány óráig fog tartani az utazás Belgrád és Budapest között” - mondta Milan Đurić, Újvidék polgármestere.
Pásztor István, a Tartományi Képviselőház elnöke visszaemlékezett a Sólyom első útjára. Elmondta: örömmel töltötte el, hogy évtizedes vágyakozások után Szerbiában ilyen korszerűsítés valósulhatott meg. „Ez alkalommal is szeretném kifejezni örömömet, hogy valamivel több, mint másfél év múlva ugyanilyen módon tudunk majd Szabadkáig utazni. Úgy gondolom, hogy ez hihetetlen fejlesztési lehetőséget, új életminőséget fog megnyitni a lakosok számára Vajdaságban és azon túl is.”
Ana Brnabić szerb miniszterelnök arról beszélt, hogy a Sólyom gyorsvonat igazolta a polgárok elvárásait, megváltoztatta a szokásaikat és visszahozta az életükbe a vonattal való közlekedést. „Ma már tudjuk, hogy a gyorsvasút építését Nišig, illetve Preševóig, az észak-macedón határig meghosszabbítjuk. Tudjuk, hogy ma már nem csak álom a vasutak korszerűsítése a montenegrói határig, Olaszországig és Ausztriáig, Belgrád és Zágráb között. Ezért is ez egy fordulópont.”
A teljes gyorsvasút kiépítése után várhatóan három óra alatt el lehet majd eljutni Belgrádból Budapestre.

Egy éve közlekedik a Soko gyorsvonat

Egy éve közlekedik a Soko, vagyis a Sólyom nevű gyorsvonat.

A Sólyom gyorsvonat Belgrád és Újvidék között közlekedik.
Az 1 éves évfordulóról Újvidéken emlékeztek meg tegnap.
Tegnap március 19-e, vasárnap volt.
2022. március 19-én Aleksandar Vučić szerb elnök
és Orbán Viktor magyar miniszterelnök
közösen vettek részt a Sólyom első útján
Belgrád és Újvidék között.
A Sólyom gyorsvonat azóta 20 ezer alkalommal indult el.
A gyorsvonaton 1 év alatt közel 3 millió ember utazott
Belgrád és Újvidék között.
Az utazók elégedettek a vonattal.
A gyorsvasút építési munkálatait Szerbiában
kínai cégek végzik.
Tervek szerint 2024-es év végéig gyorsvasút épül ki
Újvidék és Szabadka között is.
Tervek szerint Magyarországon 2025-re
készül el a gyorsvasút.
A teljes gyorsvasút kiépítése után
várhatóan 3 óra alatt el lehet majd jutni
Belgrádból Budapestre.
Belgrád Szerbia fővárosa.
Budapest Magyarország fővárosa.


Olcsóbb mostantól az üzemanyag Szerbiában

Életbe lépett az árak befagyasztásáról szóló rendelet.

Ennek értelmében az eurodízel literenkénti ára 179 dinár, a 95-ös benziné pedig 171. Mivel ez néhány dinárral alacsonyabb, mint az elmúlt napok árai, némi csökkenés tapasztalható - a benzin átlagosan 3, a gázolaj 5 dinárral lett olcsóbb. A kormány közleménye szerint az intézkedés célja a drágulási hullám mérséklése, és az emberek életszínvonalának megőrzése.
Valamennyit spórolhatunk, ha van klubtagságunk, vagy pontgyűjtő kártyánk. Az általunk megkérdezett benzinkutak az árbefagyasztás ellenére is megtartották az ezekkel járó akcióikat, kedvezményeiket.
Fontos viszont, hogy a rendelettel meghatározott árak csak a két alapfajtára, a dízelre, vagyis gázolajra, illetve a 95-ös oktánszámú benzinre vonatkoznak. Az adalékos fajták árát továbbra is szabadon alakíthatják a kutak.
A töltőállomások egyelőre nem sínylik meg az intézkedést, a befagyasztott árak ugyanis igazodnak a piaci viszonyokhoz - mondja Nebojša Atanacković, egy belgrádi kút tulajdonosa: „Ha a finomítók nem emelnek az árakon, vagyis nem nő meg a nagykereskedelmi ár, akkor nagyjából minden a régiben marad. A most befagyasztott árak ugyanis azon a szinten vannak, ami lehetővé teszi a kutaknak is a bevétel megvalósítását.”
Az üzemanyagárakból származó bevétel jelentős része azonban az államnak megy - magyarázta Jelica Putniković szakújságíró: „Világszerte jelentős állami bevételt jelentenek az üzemanyagokra kirótt adók. Nálunk ez a dízel esetében 60 százalék, a benzinnél pedig valamivel 50 fölött van. Az állam azonban ezúttal nem mondott le a neki járó részről, hanem az üzemanyag eladásával foglalkozó cégek kárára fagyasztotta be az árakat.”
Ahogy a világ számos országában, Szerbiában is megugrott az infláció, az árak szinte napok alatt elszálltak. Decemberben az éves pénzromlás 7,9 százalékos volt, ami jelentősen meghaladja a központi bank által előírt 3 százalékot. A kormány, hogy enyhítsen az emberek terhein, novemberben már korlátozta az alapvető élelmiszerek árát. Ennek a folyamatnak volt a következő lépése az üzemanyagárak fixálása.
Jasmin Hodžić, kereskedelmi segédminiszter: „Érthető okok miatt döntöttünk ezek az intézkedések mellett. Globális szinten is magas az infláció és rekordáron vannak a nyersanyagok és az energiaforrások. A célunk az, hogy megőrizzük az emberek életszínvonalát, különösen azokét, akik gazdaságilag a legérintettebbek.”
Az üzemanyagárakat korábban már Magyarországon is befagyasztották. A magyar kormány már tavaly ősszel meghozta azt a döntését, aminek értelmében 2021. november 15-től 3 hónapos időtartamra 480 forinton rögzítette a benzin és a gázolaj árának felső határát.
A 480 forint átszámítva 157,5 dinár, vagyis az árak kedvezőbbek, mint Szerbiában. A határ menti térségben élőknek tehát jobban megéri magyar töltőállomáson tankolni. A benzinen literenként több mint 10, a dízelen 20 dinárt spórolhatunk.

Mától olcsóbb az üzemanyag Szerbiában

A mai naptól érvényes az üzemanyagárak befagyasztásáról szóló döntés.

Ma február 12-e, szombat van.
Mától az eurodízel literenkénti ára
179 dinár a benzinkutakon.
Mától a 95-ös ólommentes benzin
literenkénti ára 171 dinár a benzinkutakon.
Az üzemanyag árának befagyasztása
azt jelenti, hogy a mostani áraknál
nem lehet drágább az üzemanyag Szerbiában.
Az üzemanyag árának a befagyasztása
30 napra szól az országban.
Napokkal ezelőtt még pár dinárral
drágább volt az üzemanyag a benzinkutakon.
Ez miatt mától pár dinárral olcsóbb az üzemanyag
a szerbiai benzinkutakon.
Hasonló üzemanyagár befagyasztás
történt Magyarországon is.
Ott az üzemanyagárak még mindig
olcsóbbak, mint Szerbiában.
Azoknak, akik a határ mellett élnek,
jelenleg jobban megéri magyar töltőállomásokon tankolniuk.
Töltőállomás ugyanaz, mint a benzinkút.


Az év végéig átadhatják a palicsi wellnessközpontot

Az év végéig befejeződhet a wellnessközpont építése - jelentette ki a Közügyekben Dencs Valéria, a Palics Park Kft. igazgatója. Azt mondta, legfontosabb célkitűzése, hogy Palics visszakapja régi turisztikai vonzerejét.

A munkálatok 2. fázisában a tartópillérek és a medencék már ki vannak építve, a belső kialakítás van folyamatban - nyilatkozta Dencs Valéria. 80 férőhelyes parkolót terveznek kialakítani a komplexumhoz személyautók részére, továbbá 4 busz és 3 kisbusz számára lesz hely.
„Az aquapark építése folyamatban van, az eredeti tervdokumentáció átvizsgálása után arra a következtetésre jutottunk, hogy mindenképpen alá kell támasztanunk megfelelőképpen a projekt további kivitelezését. Azon vagyunk, hogy ezt a projektet be tudjuk fejezni év végéig.”
Véleménye szerint számos olyan értékes épület van a fürdővárosban, amelyek felújítása és funkcióba helyezése jelentős vonzerő lehetne az idelátogatók számára. Hozzátette, az idei majálist várhatóan csak szerényebb körülmények között tudják megtartani, és nyáron is számíthatunk a hagyományos palicsi rendezvényekre. Készülnek a szabadtéri filmfesztiválra, egyéb kulturális eseményekre, színpadi előadásokra.
Megközelítőleg 50 ezer turista érkezett 2020-ban Szabadkára és Palicsra, ez mintegy 200 ezer vendégéjszakát jelent. Főként hazai turisták célozták meg az észak-bácskai településeket. Az illetékesek azt mondják, a helyzetet, vagyis a koronavírus-járványt tekintve elégedettek, azonban a 2019-es rekordévhez képest a 2020-as visszaesésnek bizonyul. Szerintük egyébként a turizmus normalizálása csak 2023-ban várható.
Többen is foglaltak már az idén időpontot Palicson, azonban ezt gyakran halasztják, mindig újabb dátumra, mivel a helyzet továbbra is bizonytalan. Ez a szám azonban korántsem annyi, mint amennyi egyébként jellemző – mesélték a Közügyek stábjának a helyi vendéglátósok.
Jelenleg még üresek a kávézók, a vendéglátóipari egységek, a sétányon sincs senki. Igaz még nem kezdődött el a turistaidény és egyelőre az időjárás sem kedvez a pihenni vágyóknak, de a vendéglátóiparosok attól tartanak, ez a későbbiekben sem lesz másként. Mint mondják az előző év nagyon rossz volt, főleg, hogy tavaly kijárási tilalom volt a majálisi ünnepek alatt Szerbiában. A hotelek, panziók, üdülőhelyek vendégek nélkül maradtak. A kiadások azonban nem szűntek meg. A rezsit és a munkások bérét ki kell fizetni.
Akadt azonban, akinek több szerencséje volt. A szabadtéri szolgáltatást nyújtó vállalkozóknak tavaly is voltak vendégeik. A márciustól május végéig tartó lezárás miatt semmilyen turisztikai tevékenység nem zajlott. Június elejétől azonban volt, akinek megnövekedett a forgalma. Ricz András például kirándulásokat és rendezvényeket is szervez Ludason.
Szabadka Város Idegenforgalmi Szervezete elégedett a tavalyi turistaidénnyel. Az illetékesek szerint a járványhelyzet ellenére a számok nem is olyan rosszak.
Branislav Tiodorović járványügyi szakember egy korábbi kijelentése szerint, nem valószínű, hogy a pravoszláv húsvéti és a május elsejei ünnepekre szigorításokat vezetnek be Szerbiában. Lesz-e idén vidám park Palicson, vagy csupán kirakodó vásár? Ez érdekli most a helyi vendéglátósokat, és a lakosokat is.

Az év végéig elkészülhet a palicsi wellnessközpont

Az év végéig befejeződhet a palicsi wellnessközpont építése.

Ezt Dencs Valéria, a Palics Park Kft.
igazgatója mondta.
Év vége 2021 decembere lesz.
A palicsi wellnessközpontban már
készen vannak a medencék és a csúszdák.
Jelenleg a wellnessközpont belső
részén dolgoznak a munkások.
80 férőhelyes parkolót terveznek
kiépíteni az autók számára
a palicsi wellnessközpont területén.
4 autóbusz és 3 kisbusz számára is lesz
parkolóhely a wellnessközpont területén.
A palicsi wellnesközpontba sok turistát
várnak majd.
Dencs Valéria azt is elmondta, hogy
várhatóan Palicson az idei majálisi program
kisebb lesz a koronavírus-járvány miatt.
Idén 2021 van.
Még nem lehet tudni, hogy engedélyezett lesz-e
a vidámpark május 1-jén Palicson.
Erre kíváncsiak a palicsi vendéglátósok
és a lakosok is.
Vendéglátós például az étterem tulajdonos,
a kávézó tulajdonosa vagy 1 hotel tulajdonos.


Hiány már nincs cukorból és tejből, de ki bírja kifizetni?

A nyár folyamán, a befőzési idény kellős közepén cukorhiány volt Szerbiában, később a friss, majd a tartós tej is eltűnt az üzletek polcairól.

Mostanra rendeződött a cukor- és tejellátás országszerte, a boltok polcai megteltek, de jelentős áremelkedés tapasztalható. A tejtermelők ugyanakkor arra panaszkodnak, hogy az ő helyzetük tovább romlott, ugyanis az olcsóbb, behozatali lengyel tej miatt nem nőtt a nyers tej felvásárlási ára.
A nyáron tapasztalt áruhiány mostanra már rendeződött, ismét tele vannak a boltok polcai cukorral, a hűtők pedig tejjel, de a vásárlók szerint az árak drasztikusan emelkedtek.
Vojnić Éva, Palics: „Mindennek fölment nagyon az ára, de nekem például egy kiló cukor három-négy hónapig elég. Annak nehezebb, aki többet használ.”
Az áremelkedések leginkább a nyugdíjasokat érintik.
Grozdana Poljaković, Palics: „Kapható most minden a boltokban, de nagyon drága. Nekünk, nyugdíjasoknak nagyon drága. Mi ebből a nyugdíjból nem tudjuk megfizetni az élelmiszereket, hiszen mindennek az ára ugrásszerűen nő. A tavalyi évhez képest mintegy 100 százalékkal.”
Irsei Márta, Palics: „Drága, és a nyugdíj, meg a fizetés nem követi az emelkedéseket.”
A szerb kormány október 31-én meghosszabbította az árstopot a cukor esetében, ugyanakkor annak maximális kilogrammonkénti árát 114,99 dinárban határozta meg a korábbi 109,99 helyett. Úgy tűnik a folyamatos áremelés megoldotta az beszerzési és ellátási gondokat.
Aladics Andrea, üzlettulajdonos, Ludas: „Amikor a cukorral megjelent a probléma, akkor 89 dináros áron kellett árulni. Azóta elmúlt 2-3 hónap és azóta az ár folyamatosan növekedett, most 114,99-ért kell adni. Most már mindenki beszerezte, úgyhogy most nincs akkora kereslet a cukor iránt. Tehát valószínű, hogy felhalmozás is történhetett.”
Szerbia kormánya november végéig meghosszabbította a tej és tejtermékek kivitelének ideiglenes tilalmát, amely nem vonatkozik az Észak-Macedóniába és Albániába irányuló exportra. Ezt az intézkedést a piaci hiány megelőzése érdekében vezették be szeptember elején. A piac jelenleg jól ellátott. A kereskedők szerint elegendő hazai és import tej van a polcokon.
Aladics Andrea, üzlettulajdonos, Ludas:„Volt nap, amikor nem érkezett tejből szállítmány, most érkezik. Az az előírás, hogy 10 százalék haszonkulccsal lehet megformálni a tejnek az árát. Vannak behozatali tejek is, amit olcsóbban tudtak megvásárolni, mint mondjuk a hazai tejüzemből. Mi velük vagyunk szerződéses viszonyban, most rendszeresen kapunk, viszont az ár egy picit magasabb, mint a behozatali tejé.”
Nenad Budimović, az állattenyésztők szövetségének titkára elmondta, a tejkivitel tilalma ugyan meghozta az eredményt, de az ilyen jellegű beavatkozások nem jelentenek hosszú távú megoldást. Sőt, a szerbiai tejtermelőknek a tejbehozatal további veszteségeket okoz, panaszolta a ludasi Szalma Barnabás.
Szalma Barnabás, tejtermelő, Ludas: „Amint behozták Lengyelországból a tömérdek mennyiségű tejet, rögtön megállt az ár. És így ki lehet mondani, hogy 55-60 dinár prémiummal együtt a tejnek az ára nem nem tükrözi a munkánkat, amit mi belefektetünk.”
A ludasi tejtermelő hozzátette, ehhez képest a boltokban akár háromszor annyiba is kerül egy liter tej, mint amennyit a termelőknek a tejüzemek fizetnek a nyers tejért. Egyes gazdák a gazdaságok felszámolásán gondolkodnak, mivel az aszályos nyár miatt a takarmányárak is az egekbe szöktek. Ez miatt további ellátási gondok jelentkezhetnek a szerbiai tej termelése és feldolgozása terén.

Hiány már nincs, de egyre drágább a cukor és a tej

A nyáron még cukorhiány volt Szerbiában.

Később már tej is alig volt a szerbiai boltok polcain.
Mostanra már van elegendő cukor
és tej is a boltokban, csak igen magas áron.
A vásárlók is panaszkodnak
a nagyon magas cukor- és tejárak miatt.
A nyugdíjasok szerint a kevés nyugdíjukból
nagyon nehéz megvásárolni ezeket
az alapvető élelmiszereket.
A szerb kormány október 31-én
meghosszabbította az árstopot a cukor esetében.
A szerb kormány döntése szerint a cukor
maximális kilogrammonkénti ára 114,99 dinár lett.
Ez korábban 109,99 dinár volt.
A szerb kormányban azok a politikusok vannak,
akik döntéseikkel az országot irányítják.
A tejtermelők szerint az ő helyzetük is tovább romlott.
A tejtermelők szerint már alig éri meg
a tej termelésével és feldolgozásával
foglalkozni az országban.


Pénz áll a házhoz

Ma kezdik a 30 eurós segély kifizetését Szerbiában.

Elsőként a nyugdíjasok és a szociális segélyből élők kapják meg a pénzt. Mintegy 1,6 millió nyugdíjas várhatja a számlájára az utalást. A többiek, vagyis minden nagykorú állampolgár, aki korábban kifejezte igényét, 2-án, illetve 3-án várhatja számlájára az összeget.
Összesen több mint 5,7 millió ember érintett. A 30 euró dinár ellenértéke 3527 dinár. A segély célja, hogy mérsékelje a koronavírus-járvány negatív gazdasági hatásait.
A kapuban várja a postást a palicsi Nagy Katalin. A nyugdíjas hölgy szerint a legjobbkor jön a kormány segélye, hiszen ilyenkor rengeteg kiadásuk van az időseknek.
"Jól jön, mert legyen az fűtés, vagy ma van mindenszentek, jön a halottak napja arra is kellett készülni. Külön főzéssel a gyerekeknek, az mellé a virágokat megvásárolni. Én úgy érzem, hogy erre a pénzre nagyon nagy szükségünk volt."
Kisebb sor alakult ki a palicsi posta előtt hétfőn délelőtt. A várakozók közül többen a szerb kormány 30 eurós segélyét jöttek felvenni. A pénznek megvan a helye.
Szalma János, Nosza: „Tüzelőre és élelmiszerre is. Nagyon jó. Nagyon helyes, amit kapunk. Meg örülünk is."
A mintegy 33 ezer szabadkai nyugdíjas, több mint 20 százaléka számít kisnyugdíjasnak. Számukra jelent legtöbbet ez az összeg, de mindenki örül az adománynak.
Berkes Béla, az Elizijum Egyesület elnöke: „Különösen most a téli hónapokban a kiadások megnövekednek. Bármelyik nyugdíjas, akármekkora is a jövedelme, nagyobbak a kiadása is. Nagyobb az áramfogyasztás, mivel előbb sötétedik be. De ott vannak a beszerzések, ami a télirevalót illeti. Ez nagyon nagy segély. Hálásak vagyunk a kormánynak, hogy segíti az idős embereket, hogy könnyebben elviseljék ezeket a téli napokat."
A harmadik gazdaságélénkítő csomag részeként a szerb kormány májusban már kifizetett 30 eurót minden nagykorú lakosnak. A második harminc eurót a nyugdíjasok november elsején kapják, a nagykorú állampolgárok 2-án, illetve 3-án várhatják a számlájukra.
Siniša Mali, Szerbia pénzügyminisztere: "Vár ránk még 20 euró kifizetése decemberben. Erre november 15-től lehet jelentkezni. Nem azoknak, akik már jelentkeztek a 30+30 euróra, hanem akik még nem jelentkeztek vagy időközben lettek nagykorúak. Nekik is van lehetőségük jelentkezni erre a 20 euróra. Jövőre pedig a nyugdíjasoknak további 20 ezer dinárt fizetünk ki februárban."
A pénzügyminiszter hozzátette, hogy az elmúlt több mint másfél évben a szerb kormány több mint 8 milliárd eurót költött a lakosság és a gazdaság segítésére szánt három segélycsomagra, hogy mérsékelje a koronavírus-járvány negatív gazdasági hatásait.

Ma kezdik kifizetni a 30 eurós támogatásokat Szerbiában.

Ma november 1-je, hétfő van.
A 30 eurós támogatást a szerb állam fizeti ki
a nagykorú szerb állampolgároknak.
Nagykorú az, aki betöltötte a 18. életévét.
Elsőként a nyugdíjasok és a szociális segélyből élők
kapják meg a pénzt.
A többi nagykorú szerb állampolgár,
aki korábban már jelentkezett a támogatásra
november 2-án és november 3-án
kapja meg a 30 eurós támogatást a számlájára.
November 2-a holnap lesz.
November 3-a szerda lesz.
A 30 euró 3.527 dinárt jelent.
Decemberben további 20 eurót kapnak
a nagykorú szerb állampolgárok.
A nyugdíjasok további 20 ezer dinárt kapnak majd
a 2022-es év elején.


Továbbra sincs tej a boltok polcain Szerbiában

A vásárlók mérgesek, nem értik hogy lehet ekkora hiány. Napról napra folyamatosan érdeklődnek az üzletekben, hogy mikor érkezik nagyobb mennyiségben tej, de az eladók továbbra sem tudnak biztató válasszal szolgálni.

Mindennapossá vállt, hogy a vásárlók a tej iránt érdeklődnek a boltokban. A legszerencsésebbek a nyitást követő percekben még lehet, hogy hozzájutnak egy-két üveg tejhez, de akik később térnek be az üzletekbe, azoknak már nem jut.
A csantavéri tejes polc már napok óta üresen áll. Az emberek dühösek, és reménykedve várják, hogy mikor lesz újra kapható a tej.
Szabó Rozália:„ Katasztrófa, mert nekem van egy beteg férjem, akinek tejtermékeket kell adni. Katasztrófa. Hogy mit adok neki? Tejbe kekszet szoktam, meg olyanokat, ami pépes.
- Most mivel tudja a tejet helyettesíteni, ha nincs?
- Nem tudom, még egy tartós tejem van otthon. Aztán, hogy mi lesz, nem tudom.”
Varjú Tihamér:„ Sajnos most nem lehet az üzletekbe tejet kapni. Délelőtt, korán, ha megérkezünk, akkor bírunk vásárolni, de nem sok tejtermék van az üzletekben perpillanat. Hogy mi lesz ezután? Remélem, hogy lenni fog tej az üzletekben.
- Naponta vagy hetente mennyi tejet fogyaszt el, illetve friss vagy tartós tejet?
- Általában friss tejet szoktunk fogyasztani, tartós tejet ritkábban. Hetente 2-3 alkalommal vásárolunk tejet.
- Mit gondol, meg fog drágulni a tej az elkövetkező időben?
- Szerintem igen, ez arra is vezet. Egy-két hete nem lehet tejet kapni, szerintem ez arra fog menni, hogy fel fogják emelni az árát.”
Aki tud, az termelőtől vásárol tejet.
Hatala Terézia: „Falun élünk, megszoktuk már, hogy háztól vesszük a tejet, gyermekkorom óta a szüleim is háztól vásárolták. A boltból csak akkor vesszük, ha elfogy a házi tejünk.”
Egy másik boltban szinte minden kapható, de tej továbbra sincs. Nagyobb szállítmány már hetek óta nem érkezett, legjobb esetben is 6 üveg friss tej érkezik, amit percek alatt szétkapkodnak. Tartós tejet egyáltalán nem kapnak, csokistejet is ritkán, vagy kis mennyiségben.
Vass Pejić Dijana:„ Nálunk nincs egyáltalán. Három hete már nem kapunk, csak keveset, egy vagy hat darabot.
- Milyen tejet kapnak? Tartósat vagy frisset?
- Csak friss tejet. Tartósat nem kapunk egyáltalán.”
A tejjel ellentétben a joghurtok és a tejfölök még kaphatók. Az eladók és bolttulajdonosok folyamatosan érdeklődnek a beszállítóktól a tej mennyisége iránt, de senki sem tud megnyugtató információval szolgálni.

Továbbra sincs tej a boltok polcain

Továbbra sincs tej a szerbiai boltok polcain.

A vásárlók emiatt mérgesek,
és nem értik, hogy lehet ekkora hiány tejből.
Az eladók nem tudnak mit mondani
a vásárlóknak, nem tudják mikor érkezik tej.
Kora reggel még lehet, hogy van tej
a boltok polcain, de később már nincs.
Aki csak tud, az a termelőktől,
vagyis házi tejet vásárol.
Jogurtok és tejfölök még kaphatók
a szerbiai boltokban.
Az eladók, a bolttulajdonosok és a vásárlók is remélik,
hogy hamarosan nagyobb mennyiségű
tej érkezik a boltok polcaira.
Még nem tudni, hogy ez mikor lesz.


Olcsóbb lett az üzemanyag Szerbiában

Mint közzétették, a dízel literenkénti ára ma 15 órától 205, míg a benzin literje 192 dinár.

Ezrek az árak jövő péntekig, július 26-ig érvényesek a szerbiai töltőállomásokon.

Olcsóbb lett az üzemanyag Szerbiában

Mától olcsóbb az üzemanyag a szerbiai benzinkutakon.

Ma július 19-e, péntek van.
A dízel és a benzin literenkénti ára is alacsonyabb lett Szerbiában.
Ez azt jelenti, hogy 1 liter dízel 205 dinárba kerül.
Mától 1 liter benzin 192 dinárba kerül.
Az új üzemanyagárak ma délután 3 órától érvényesek
a szerbiai töltőállomásokon.
A töltőállomás ugyanaz, mint a benzinkút.
Ezek az árak jövő péntekig, vagyis
július 26-ig érvényesek Szerbiában.


2025-re összekötjük Budapestet Belgráddal - jelentette ki Orbán Viktor, miután Aleksandar Vučić szerb államfővel megérkezett Újvidékre. Vučić arról beszélt, a magyar és a szerb kormány mindenben segíti egymást ezekben a vészterhes időkben is.

Röviddel 12 óra előtt érkezett meg a magyar miniszterelnök és a szerb államfő az újvidéki vasútállomásra. A Soko, azaz Sólyom szerelvényen 33 perc alatt tették meg az utat Belgrádból Újvidékre.
Ez egy nagy nap Szerbia számára - nyilatkozta az újvidéki vasútállomáson tartott sajtótájékoztatón Orbán Viktor. A magyar miniszterelnök elmondta, hogy eddig összekötöttük a keletet nyugattal, de arról elfeledkeztünk, hogy északot déllel is összekössük. A két fővárost, Belgrádot és Budapestet kapcsoljuk össze, és ezzel a szerbeknek és a magyaroknak is megkönnyítjük az életét.
Orbán Viktor, Magyarország miniszterelnöke: „Soha nem volt olyan közeli és szoros a barátság a szerbek és magyarok között, mint éppen most. És ez a nap a bizonyíték, hogy mi ketten fantasztikus dolgokat fogunk még csinálni. Az igaz, hogy mi kicsit el vagyunk maradva önökhöz képest, önök ügyesebbek voltak és gyorsabban haladtak, de itt is szeretném megígérni önöknek, hogy 2025-re Belgrádtól Budapestig ez a vasút járható lesz.”
60 év elteltével végre felújítottuk az újvidéki vasútállomást és sok év után 33 perc alatt eljuthatunk Belgrádból Újvidékre, ami 10 éve még másfél órába telt, vagy annál is többe - erről beszélt Aleksandar Vučić. A szerb államfő a sajtótájékoztatón elmondta, hogy megtanultuk tisztelni egymást, barátokra leltünk, olyanokra mint Orbán Viktor magyar miniszterelnök és a magyar állam. Kiemelte, hogy a gyorsvasútnak köszönhetően hamarosan Szerbia ötödik legnagyobb városába, Szabadkára is el lehet majd jutni a szerb fővárosból. Azt mondta, ha így haladunk, akkor a következő néhány esztendőben tovább bővül majd a vasúthálózat az országban.
Aleksandar Vučić, Szerbia államfője: „Orbán Viktor miniszterelnök úriember módjára többször is azt mondta, hogy az én hozzájárulásommal valósult meg az őszinte és igaz barátság a szerbek és a magyarok között. A legnagyobb mértékben ehhez mégis Orbán Viktor járult hozzá. A bátorsága, ami ahhoz kellett, hogy belefogjon olyasmibe, ami nem volt sem könnyű, sem pedig egyértelmű, óriási volt. A vágya, hogy elérje és dolgozzon rajta, valóban kivételes volt. Ebből a szempontból külön köszönettel tartozom Pásztor Istvánnak az erőfeszítéseiért, az óriási energiáért, amit belefektetett abba, hogy testvéri kapcsolat alakuljon ki szerbek és magyarok között.”
Vučić elmondta, hogy Orbán Viktorral megegyeztek abban, hogy ezekben a vészterhes időkben mindenben kisegítik egymást. Szerbia és Magyarország barátokként számíthatnak a másikra - hangzott el az újvidéki sajtótájékoztatón.
Amikor Brüsszelben sokan lehajtott fejjel hallgatnak, akkor magyar barátaink felemelik hangjukat Szerbia védelmében - hangsúlyozta Aleksandar Vučić szerb államfő Újvidéken. A szerb államfő köszönetet mondott a magyar kormányfőnek azért a támogatásért, amelyet Budapest évek óta Belgrádnak nyújt. "Ebben a nehéz válságban egy dologról egyeztünk meg. Bármi, ami hiányzik Szerbiának, azt először Magyarország fogja felajánlani, és bármi, ami hiányzik Magyarországnak, azt először Szerbiától várhatja" - fogalmazott a szerb államfő.
A vasúti szakasz a Belgrád-Budapest vonalhoz tartozik. A szerb-magyar együttműködés egyik legnagyobb jelképe a Budapest-Belgrád gyorsvasút Belgrád és Újvidék közötti szakasza - erről beszélt Aleksandar Vučić szerb államfő még a Soko, azaz Sólyom szerelvényén utazva. Kiemelte, hogy a két nép közötti barátságot is szimbolizálja ez a vonat. Elmondta, hogy amikor kiépül egész a magyar határig a szakasz akkor megközelítőleg 1 óra 10 perc alatt Szabadkára lehet majd érni Belgrádból.
Orbán Viktor magyar miniszterelnök, aki szintén a vonaton utazott, azt mondta, a szerb elnök a tettek embere. Kiemelte, hogy azért szereti és tekint rá barátként, mert nem csupán beszél, hanem cselekszik.
A gyorsvasút valóban a közös erőfeszítések jelképe is - mondta utazás közben Pásztor István, a VMSZ elnöke.

Elindult Belgrádból Újvidékre a gyorsvonat

Ma indult el Belgrádból Újvidékre a Sólyom nevű gyorsvonat.

Ma március 19-e, szombat van.
Belgrád Szerbia fővárosa.
Újvidék 1 nagyváros Vajdaságban.
A gyorsvonaton ül Aleksandar Vučić,
Orbán Viktor, Ana Brnabić és Pásztor István is.
Aleksandar Vučić a szerb államfő.
Orbán Viktor a magyar miniszterelnök.
Ana Brnabić a szerb miniszterelnök.
Pásztor István a Vajdasági Magyar Szövetség elnöke.
Ez a vasúti szakasz
a Belgrád-Budapest vasútvonalhoz tartozik.
A politikusok Újvidéken szállnak majd le.
Az újvidéki vasútállomás megtekintése után
a szerb államfő és a magyar miniszterelnök beszédet mond.
Az eseményt a Pannon Televízió élőben közvetíti.
A gyorsvasút megépítése a szerb-magyar
együttműködésnek köszönhető.
A szerb államfő elmondta, amikor kiépül
egész a magyar határig a vasútvonal,
akkor 1 óra 10 perc alatt Szabadkára lehet
majd érni Belgrádból.


Lezárták Szabadkán a Pátria szállónál lévő útkereszteződést

Újabb útlezárás van Szabadkán, és várható az egész nap folyamán a gazdák elmondása szerint. Amennyiben időközben kedvező döntést hoznak az illetékesek, akkor felhagynak az útlezárással. Egyébként útlezárások vannak több városban és településen is.

A gazdák kilenc órakor tartottak sajtótájékoztatót. Elmondták, ha ma nem születik döntés Belgrádban, továbbra is itt maradnak, de minden bizonnyal a városon kívül parkolják majd traktoraikat.
10 óra körül a Pátria szálló felé tartottak a Strossmayer utcáról, és a hotelnél lezárták az utat.
Mintegy százan vannak Szabadkán a tüntető traktorosok.
A Szabadka környéki mezőgazdasági termelők tiltakozásuk hatodik napján 10 órakor lezárták a Pátria szálló előtti útkereszteződést másfél órára. Képviselőjük elmondta, hogy egészen este 8 óráig folytatják a blokádot, minden másfél óra után fél óráig fogják átengedni a járműveket az említett útkereszteződésen. Amennyiben időközben kedvező döntést hoznak az illetékesek, akkor felhagynak az útlezárással. Addig a rendőrség segíti a közlekedést, más útirány felé irányítva a járműveket.
A tiltakozás hatodik napján sok gazda csatlakozott a tüntetéshez, többek között Csantavérről, Hajdújárásról és Nagyfényről is. A városközpontban veszteglő traktorok száma így mintegy százra növekedett.
Toldi László, termelő, Csantavér: „Ha nem születik döntés ma, továbbra is kint maradunk az utakon, próbálunk valamit elérni. Nagyon reméljük, hogy sikerülni fog. Megpróbálunk valamit, szóval nagyon nehéz helyzetben vagyunk.”
A gazdák a várostól azt kérték, hogy alakítson válságstábot az aszály felbecsülésére.
Marinko Kujundžić, a tüntetés vezetőjének helyettese: „A mi álláspontunk, hogy a városnak, mivel már hatodik napja vagyunk itt, és nincs előrelépés, semmilyen segítségünk nincs a várostól, tehát hogy a város alakítson válságstábot a kár felbecsülésére. Utána hívjon össze egy ülést, és tájékoztassák az illetékes minisztériumot az aszályhelyzetről, hogy természeti katasztrófává nyilváníthassa az aszályt.”
A kellemetlenségek ellenére a polgárok nem türelmetlenkedtek az útlezárás miatt, és a megkérdezettek támogatásukról biztosították a gazdákat.
Muhi Melinda, Szabadka: „A munkahelyemre sietnék, úgyhogy igen, részben zavar, de most jöttem haza nyaralásról, úgyhogy nem néztem utána, mi történik a városban. Szóval részben az én hibám is. Úgyhogy nemcsak a gazdákat kell hibáztatni, hanem nézzünk utána mi történik a városban.”„Hát persze, hogy zavar, de ők a saját érdekeikért harcolnak.”
A mai újvidéki és belgrádi egyeztetésektől függ, hogy a termelők folytatják-e Szabadkán az útlezárásokat. Ha lesz valami előrelépés, akkor a tervek szerint kivonulnak a városközpontból és más helyeken folytatják a tiltakozást, amíg el nem érik céljaikat.
Folytatódik a gazdatüntetés Újvidéken, Zomborban és Dél-Bánátban is. Jelenleg is zajlanak a megbeszélések Belgrádban Ana Brnabić szerb kormányfővel, amelyen egyébként a kereskedelmi láncok képviselői és az étolajgyárosok is részt vesznek, ahogyan a kereskedelmi kamara vezetői is.
A traktorosok lezárták a Pancsovából Belgrádba vezető mindkét utat. A Szerbiai RTV-nek elmondták, várják a fővárosi egyeztetések végét, akkor döntenek a továbbiakról.

Útlezárások Szabadkán is

Újabb útlezárásokra lehet számítani ma Szabadkán és más településeken is.

Ma augusztus 15-e, hétfő van.
A mezőgazdasági termelők traktorjaikkal
lezárnak több szabadkai utcát is.
A mezőgazdasági termelők
az elégedettlenségük miatt tüntetnek.
A termelők elmondták, ha ma nem lesz
döntés Belgrádban, továbbra is tüntetni fognak.
A termelőknek több követelésük is van,
amiket remélik, hogy elfogadnak majd Belgrádban.
Belgrád Szerbia fővárosa.
Ma délelőtt 10 óra körül a termelők
traktorjaikkal a szabadkai Strassmayer utcáról
indultak a Pátria szálló felé.
Jelenleg 100 traktoros tüntet Szabadkán.


Májusban is akciósan utazhatunk a Sólyommal

A nagy érdeklődésre való tekintettel májusban is marad a 300 dináros akciós menetjegy a Soko, vagyis a Sólyom nevű szerelvényen Belgrád és Újvidék között - jelentette be Tomislav Momirović közlekedésügyi miniszter.

Március 19-én indult meg a forgalom a gyorsvasúton, amely azóta 230 ezer utast szállított, a napi utasrekord pedig mintegy 13 ezer volt.
Momirović elmondta, szeretnék népszerűsíteni a vasúti közlekedést, ezért is döntöttek úgy, hogy május végéig marad az akciós jegyár.

Májusban is akciósan utazhatunk a gyorsvonaton

Májusban is akciósan utazhatunk a Sólyom nevű gyorsvonattal.

Májusban is marad a 300 dináros
akciós menetjegy a Soko,
vagyis a Sólyom nevű gyorsvonaton.
A gyorsvonat Belgrád és Újvidék között jár.
Belgrád Szerbia fővárosa.
Újvidék 1 nagyváros Vajdaságban.
Március 19-én nyitották meg a gyorsvasutat.
Március 19-e óta már 230 ezer utast szállított
a Sólyom nevű gyorsvonat.
Volt olyan nap is, amikor 13 ezer utast
szállított a Sólyom nevű gyorsvonat.
Nagy az érdeklődés a gyorsvonat iránt,
ezért marad májusban is
az akciós, 300 dináros menetjegy.


Krisztus megszületett! - Valóban megszületett!

Az ortodox templomokban Szerbia-szerte karácsonyi liturgiákat tartottak reggel. Belgrádban a Szent Száva templomban felolvasták a Szerb Ortodox Egyház üzenetét a híveknek.

A belgrádi Szent Száva-templomba harang- és énekszóval várták a híveket a karácsony reggeli liturgiára, amelyet Porfirije szerb pátriárka mutatott be.
A szentmisén Jézus Krisztus születése és egyben a legörömtelibb keresztény ünnep alkalmából felolvasták a Szerb Ortodox Egyház üzenetét, amelyben a tiszta szeretet erejére hívták fel a hívek figyelmét: „A mai ünnepi örömben fontos, hogy megértsük, hogy Isten gyermekének születése a szerény betlehemi barlangban az igaz szeretetre szólít minket. Az embereket áthatja a testvériség őszinte érzése. Ezért az ünnep örömét a mi keresztény tanításaink szerint az a szeretet kell, hogy átjárja, amelyet a másokról való gondoskodás vezérel.”
A liturgia végén az ortodox hívek az ,,Isten békéje, Krisztus megszületett!" szavakkal köszöntötték egymást, amelyre a ,,Valóban megszületett!" szavakkal válaszoltak.
Ma van az ortodox karácsony. Az ünnep előestéje az élet megújulásának örömét idézi, karácsony napja pedig csendes, családi hangulatú. A pravoszláv vallás hívei ma nem dolgoznak, nem adnak és nem is kérnek kölcsön senkitől, sőt vendégségbe sem mennek. Az ünneplés január 6-án, a böjt utolsó napjának reggelén kezdődött. Este elégették a karácsonyi tölgyfát, éjfélkor pedig szentmisével folytatódott az ünnep. Az emberek a „Krisztus megszületett!” szavakkal köszöntik egymást, és a „Valóban megszületett!” szavakkal válaszolnak. A pravoszlávoknál karácsonykor az egész család együtt van, a másnap pedig csendes ünnepléssel telik. Ez a nap az általános megbékélés és megbocsátás napja. 2001 óta a pravoszláv karácsony egynapos állami ünnep is egyben Szerbiában.

Karácsonyt ünnepel az ortodox egyház

Ma január 7-e, péntek van.
Karácsony előestéje az élet
megújulásának örömét jelenti az ortodox híveknél.
Karácsony előestéje tegnap volt.
Tegnap január 6-a, csütörtök volt.
Karácsony napja csendes, családi
hangulatú az ortodox híveknél.
Az ortodox vallás hívei ma nem dolgoznak.
Az ortodox vallás hívei ma nem adnak kölcsön,
nem kérnek kölcsön és nem mennek vendégségbe.
Ortodox karácsonykor az emberek
„Krisztus megszületett” szavakkal
köszöntik egymást.
A „Valóban megszületett” szavakkal válaszolnak.
Karácsonykor az ortodox híveknél
az egész család együtt van.
Karácsony másnapján csendes ünneplés van
az ortodox híveknél.
A mai nap a megbékélés és a megbocsátás napja.
2001 óta az ortodox karácsony 1 napos
állami ünnepet jelent Szerbiában.
Állami ünnep idején az üzletek, a boltok,
a posták, a bankok vagy rövidített munkaidővel
vagy nem dolgoznak.


Nem zárják le Belgrádot, de szigorító intézkedéseket vezetnek be

A legnagyobb gond a fővárosban van, az országban található fertőzöttek 82,5 százaléka Belgrádban van. Eszerint kijelenthető: Belgrád gócpontnak számít – mondta Aleksandar Vučić a közmédia műsorában.

Pénteken a szerb kormány új intézkedéseket fogad el a koronavírus miatt - közölte Aleksandar Vučić a Szerbia RTV-n.
A szerb államfő elmondta, az elmúlt napokban Predrag Kon járványügyi szakemberrel és Darija Kisić-Tepavčevićtyel, a Batut Közegészségügyi Intézet igazgatóhelyettesével egyeztetett.
Az elnök beszámolt arról is, hogy a válságstáb mai ülésén úgy határoztak, hogy két hétre leszűkítik az éjjeli klubok és kávézók munkaidejét, ami azt jelenti, hogy 23 és 6 óra között nem lehetnek nyitva, kivételt képeznek azok a vendéglátóipari egységek, amelyek kerthelyiséggel rendelkeznek. A döntés oka, hogy a zárt helyiségek komoly járványforrásnak számítanak – mondta az államfő.
Az egyetemista kollégiumokat is bezárják Belgrádban.
A városi és peremvárosi járatokon kötelező lesz a maszk viselése, ugyanúgy, ahogy a bevásárlóközpontokban is, ellenkező esetben hétfőtől 5-6 ezer dináros pénzbüntetésre számíthatnak az ezt megszegők.
Zárt helyeken 100, nyílt helyeken 500 személy gyűlhet össze legfeljebb. A társadalmi távolságot azonban mindenképpen tartani kell, valamint a védőmaszk viselése is kötelező lesz. Nyílt térben a vírus jelentősen kisebb mértékben fertőz – magyarázta Vučić.
Ha rajta múlna, bezárná Belgrádot és visszavezetné a kijárási tilalmat, mert ez lenne a legbiztosabb módja annak, hogy megfékezzék a vírus terjedését, de az orvosok tanácsát megfogadva egy ilyen mértékű intézkedésre egyelőre nem kerül sor – tette hozzá.
Több kórházat is Covid-kórházzá alakítanak át a fővárosban – fűzte hozzá az elnök. Amennyiben ezek a létesítmények megtelnek, az arénákat is megnyitják az enyhébb tünetekkel rendelkezők előtt.
Kiemelte, amennyiben ezek az intézkedések négy napon belül nem érik el a céljukat, további intézkedésekre lesz szükség és azt sem zárja ki, hogy lezárhatják a szerb fővárost. Szerinte ez lenne a leghelyesebb lépés már most is.

Nem zárják le Belgrádot, de szigorítások lesznek

Tegnap Aleksandar Vučić bejelentette, hogy nem zárják le Belgrádot.

Tegnap július 2-a,
csütörtök volt.
Aleksandar Vučić
a szerb államfő.
Belgrád Szerbia fővárosa.
Az államfő azt is elmondta,
hogy szigorítások lesznek
Belgrádban.
Azért kellenek a szigorítások
a fővárosban, mert ott van
a legtöbb koronavírusos beteg.
Szigorítás lesz például az,
hogy 2 hétig rövidített
munkaidővel dolgozhatnak
az éjjeli klubok és a kávézók
a fővárosban.
Ez azt jelenti,
hogy este 23 óra
és reggel 6 óra között
nem lehetnek nyitva
az éjjeli klubok és a kávézók
Belgrádban.
Csak azok a kávézók
lehetnek nyitva
este 23 óra és reggel 6 óra között is,
ahol van kerthelyiség.
Zárt térben jobban terjed
a koronavírus, mint szabad téren.
Kötelező lesz a maszk viselése
a tömegközlekedésben
és a bevásárlóközpontokban is
Belgrádban.
Akik ezeken a helyeken
nem viselnek maszkot,
azok 5 vagy 6 ezer dináros
pénzbüntetést kaphatnak.
Zárt helyeken 100 ember
gyűlhet össze Belgrádban.
Nyílt helyeken 500 ember
gyűlhet össze Belgrádban.
Aleksandar Vučić azt is mondta,
ha továbbra is növekszik
a koronavírusos betegek száma,
akkor még nagyobb
szigorításokat vezethetnek be
Belgrádban.


Mától elérhető Szerbiában is a hatékonynak mondott koronavírus-gyógyszer

A drága orvosságot Magyarországon már gyártják.

Mától elérhető a szerbiai kórházakban, klinikai központokban a Remdesivir koronavírus-fertőzéssel szemben hatékony gyógyszer. Azt, hogy Szerbia is beszerezte az orvosságot, Sanja Radojević Škodrić, a Köztársasági Egészségbiztosítási Alap igazgatója jelentette be a múlt héten.
Akkor azt mondta, ezt a gyógyszert a fertőzés meghatározott szakaszában lehet adni a betegeknek, és csakis konzíliumi jóváhagyással. Egyébként egy rendkívül drága orvosságról van szó.
Korábban már Magyarország is bejelentette, hogy elkezdte gyártani a Covid-19-fertőzés kezelésében hatékony Remdesivirt.

Mától igényelhető a koronavírus-gyógyszer Szerbiában

Mától Szerbiában is lehet igényelni a koronavírus-gyógyszert.

Ma október 12-e,
hétfő van.
Magyarországon már gyártják
a koronavírus-gyógyszert.
Mától a szerbiai
kórházakban
és klinikai központokban is
lehet kérni
a koronavírus fertőzés
elleni gyógyszert.
Fizetni kell
a koronavírus-gyógyszerért.
Nagyon drága gyógyszer
a koronavírus-gyógyszer.
Remdesivirnek hívják
a koronavírus-gyógyszert.


Vezessenek óvatosan!

Köd nehezítheti a közlekedést az előttünk álló napokban - figyelmeztet a Szerbiai Autó-Motoros Szövetség.

A rossz látási viszonyok miatt fokozott elővigyázatosságra intik a sofőröket. A héten reggelente és esténként is számíthatunk ködre. Arra kérik a közlekedésben résztvevőket, hogy kanyarodásnál időben jelezzék szándékukat, illetve tartsák be a követési távolságot.

Vezessenek óvatosan!

Ködös időjárás lehet a következő napokban.

A ködös időjárás
megnehezíti a közlekedést,
mert ködben
rosszabbak
a látási viszonyok.
A sofőröknek még jobban
kell vigyázni
és figyelni az utakon
vezetés közben.
A héten reggelente
és esténként is
kialakulhat köd.
A közlekedésben
résztvevőknek
a ködben is be kell tartani
a követési távolságot
a járművek között.
Jármű például
az autó, a motor,
az autóbusz, a kerékpár.
A közlekedésben
résztvevőknek
a ködben is időben
jelezni kell, ha kanyarodni
akarnak.
A ködös időjárásban is
fontos a figyelmes
és biztonságos közlekedés.


Lehet, hogy korábban kell majd bezárniuk a szórakozóhelyeknek

Csütörtökön ülésezik és dönt a kérdésről a szerbiai válságstáb.

A sajtó úgy tudja, egyetlen téma lesz szerbiai válságstáb ülésén a koronavírus-járvány jelenlegi helyzetével összefüggésben, mégpedig a kávézók és éjszakai klubok nyitvatartása. A legrosszabb forgatókönyv az lenne, ha bezáratnák a szórakozóhelyeket, de ennek csekély a valószínűsége. A legvalószínűbb, hogy rövidítik a munkaidőt, vagyis az éttermek és kávézók korábban zárnak majd be, mint most. Várhatóan 20 vagy 21 órakor lesz a zárás. Jelenleg 23 óráig lehetnek nyitva.

Korábban zárhatnak be a szórakozóhelyek

Csütörtökön újra megbeszélést tart a szerbiai válságstáb.

A szerbiai válságstábban
orvosok tartanak
megbeszéléseket
és hoznak döntéseket.
A szerbiai válságstáb
azért van, hogy
megfékezze a koronavírus
további terjedését.
Csütörtökön a válságstáb
a szórakozóhelyek
az éttermek és
a kávézók nyitva
tartásáról fog dönteni.
Csütörtök november 12-e lesz.
A szórakozóhelyek,
az éttermek és
a kávézók jelenleg
este 11 óráig
lehetnek nyitva.
Csütörtökön lehet,
hogy a válságstáb
arról dönt, hogy
megrövidítik
a szórakozóhelyek,
az éttermek és
a kávézók nyitva tartási
idejét.
Valószínűleg
csütörtöktől este 8
vagy este 9 óráig
működhetnek majd
a szórakozóhelyek,
az éttermek és
a kávézók
Szerbiában.
Ez még nem biztos.
Sok az új koronavírusos
beteg az országban,
ezért kellenek
a szigorítások.
Nagyon fontos
betartani a koronavírus
elleni óvintézkedéseket.
Például nagyon
fontos a maszk viselése,
a távolságtartás,
a gyakori kézmosás
és kézfertőtlenítés.


Erősödik a delta variáns

Az elkövetkező két-három hétben lesz a legerősebb a delta variáns jelenléte, ekkor alakulhat ki a legsúlyosabb a járványügyi helyzet - erről beszélt az egészségügyi minisztérium államtitkára.

Mirsad Đerlek hozzátette, a vártnál sokkal súlyosabb járványhelyzet miatt nem zárható ki olyan intézkedések meghozatala, amelyek nem fognak tetszeni a polgároknak: ilyen például a bárok, éttermek munkaidejének korlátozása vagy a gyülekezésre vonatkozó felső korlát megszabása. A felnőtt lakosság 51,7 százaléka van beoltva - részletezte. Arról is beszélt, hogy azon is dolgoznak, hogyan tudnák ezt az arányt feljebb tornászni. Mint mondta, arról is egyeztetnek, hogy az egészségügyi, valamint tanügyi dolgozónak kötelezővé tegyék a védőoltás felvételét.

Erősödik a delta variáns

Egyre több a delta variánssal megfertőzött beteg Szerbiában.

A delta variáns a koronavírus egyik változata.
Mirsad Đerlek szerint a következő 2 vagy 3 hétben
lesz a legerősebb a delta variáns jelenléte
az országban.
Ez azt jelenti, hogy a következő hetekben
alakulhat ki a legsúlyosabb járványhelyzet
Szerbiában.
Mirsad Đerlek a szerb egészségügyi minisztérium államtitkára.
Mirsad Đerlek azt is elmondta,
hogy a rossz járványhelyzet miatt
szigorítások várhatóak az országban.
Mirsad Đerlek szerint ezek olyan szigorítások lesznek,
amik nem fognak tetszeni az embereknek.
Ilyen szigorítás lehet például
az éttermek, a bárok munkaidejének korlátozása.
Ilyen szigorítás lehet például
a gyülekezések létszámának korlátozása.
Ez azt jelenti, hogy meghatározzák,
hogy 1 eseményen maximum hány ember vehet részt.
Gyülekező például a lakodalom, a koncert, a fesztivál.
Mirsad Đerlek elmondta, tervezik,
hogy kötelezővé tegyék az egészségügyi
és a tanügyi dolgozók számára
a koronavírus elleni védőoltás felvételét.
Egészségügyi dolgozó például az orvos,
a nővér, az ápoló.
Tanügyi dolgozó például a tanító, a tanár.


Új védőintézkedésekről tárgyal a válságstáb

A napokban várhatóan új intézkedésekről tárgyal majd a szerbiai válságstáb. Ezek most elsősorban az ünnepekre Szerbiába hazatérő vendégmunkásokat érintik majd.

Dr. Predrag Kon járványügyi szakorvos a Blic napilapnak nyilatkozva azt mondta, a válságstáb orvosi része minden nap új intézkedéseket vitat meg. Ezek most elsősorban az ünnepekre Szerbiába hazatérő vendégmunkásokat érintik. A javaslatok között szerepel a PCR-teszt elvégzése az országba való belépéskor, de lehetséges a karantén elrendelése is. Kon hangsúlyozta, hogy a határok lezárása lehetetlen. Nagyszámú ember belépése várható, akik nem tudják, hogy fertőzöttek-e, kialakulhat náluk a betegség és kórházba kerülhetnek Szerbiában, ezt pedig az egészségügyi rendszer nem fogja kibírni - figyelmeztetett a szakember. Kifejtette, ha teljes bezárás lenne, akkor biztos nem lennének ilyen nagy számok, ugyanakkor az élet leállna. Kon kiemelte, hogy amennyiben a hagyományos módon ünnepelnénk karácsonykor és újévkor, akkor az ünnepeket követően robbanásszerűen megnőne a fertőzöttek száma. Ezért a szilveszteri bulik tervezése ebben a pillanatban szóba sem jöhet. Predrag Kon emlékeztetett arra, hogy Szerbiában hétköznap 17 óra után, de hétvégén is érvényben van a kávézók, éttermek, klubok és minden egyéb vendéglátóhely üzemeltetésének tilalma. Egyelőre hivatalosan csak december 15-ig, de szinte kétségtelen, hogy meghosszabbítják, és nem kizárt az új intézkedések elfogadása sem - mondta a szakember. Az intézkedések addig lesznek érvényben, amíg szükség van rá, én személy szerint úgy gondolom, hogy szigorúbbak is lehetnek - szögezte le Kon.

Nem döntöttek újabb szigorításokról

A szerbiai válságstáb ma nem döntött újabb szigorításokról.

A szerbiai válságstábban
orvosok vannak.
Ma tartott megbeszélést
a szerbiai válságstáb.
Ma december 11-e,
péntek van.
December 15-ig
maradnak a már
meglévő szigorítások
Szerbiában.
December 15-e
jövő kedd lesz.
A szerbiai válságstáb
még nem döntött arról,
hogy mi legyen
a külföldről Szerbiába
hazatérő munkásokkal.
A válságstáb következő
megbeszélése
hétfőn lesz.
Hétfő december 14-e lesz.
Hétfőn beszéli meg
a válságstáb azt,
hogy kapjanak-e karantént
a külföldről Szerbiába
hazatérő munkások
vagy sem.
Hétfőn beszéli meg
a válságstáb azt,
hogy kell-e
koronavírust-tesztet
csinálniuk vagy sem
a külföldről Szerbiába
hazatérő munkásoknak.
A karácsonyi ünnepekre
minden évben nagyon sok
külföldi munkás
jön haza Szerbiába.
Az orvosok szerint
ez most nem lenne jó,
mert még több koronavírusos
beteg lenne
az országban.
Jelenleg nagyon sok
a koronavírusos beteg
Szerbiában.


Milyen legyen a tanulók maszkja?

Bármilyen maszkot viselhetnek a diákok az iskolában - hangzott el a szerbiai válságstáb mai sajtótájékoztatóján.

Sebészeti vagy pamut maszk, nem számít, a legfontosabb, hogy a gyerekek ne érjenek az orrukhoz, az állukhoz és a szájukhoz - mondta dr. Darija Kisić Tepavčević. Gazdaságossági szempontból a pamut az ajánlott, mert mosható és vasalható, azonban a lényeg a fizikai távolságtartás - tette hozzá a járványügyi szakember.

Milyen legyen a tanulók maszkja?

Szeptembertől bármilyen maszkot viselhetnek a tanulók az iskolában.

Szeptember 1-jétől
kezdődik a tanítás
Szerbiában.
Az iskolákban kötelező lesz
a maszk viselése a tanulóknak.
Van például
orvosi maszk
vagy pamut maszk is.
A pamut maszk jobban
ajánlott, mert ki lehet
mosni és vasalni,
többször lehet viselni.
Az orvosi maszkot
1 használat után
szemétbe kell dobni.
Az orvosi maszkot
sebészeti maszknak is
hívják.
A maszk viselésekor
legfontosabb, hogy
a gyerekek ne érjenek
az orrukhoz, az állukhoz
és a szájukhoz.
Fontos még
a távolságtartás betartása
az iskolákban is.


Tovább csökken az üzemanyagok ára Szerbiában

A benzin literenkénti ára az eddigi 171 dinár helyett 167 dinárba kerül majd, a gázolaj pedig 2 dinárral lesz olcsóbb a töltőállomásokon, vagyis 199 dináros literenkénti áron tankolhatnak majd a sofőrök.

Tovább csökken az üzemanyag ára

Tovább csökkent az üzemanyag ára a szerbiai töltőállomásokon.

Töltőállomás ugyanaz, mint a benzinkút.
Az elkövetkező egy hétben a benzint
és a dízelt is olcsóbban tankolhatjuk majd a kutakon.
Mától a benzin literenkénti ára 167 dinárba kerül.
Mától a dízel literenkénti ára 199 dinárba kerül.
Ma december 16-a, péntek van.
Jövő pénteken döntenek újra
az üzemanyag árának változásárol.
Jövő péntek december 23-a lesz.


Jövő héten változhatnak a járványügyi intézkedések

Az előttünk álló héten várhatóan megszüntetik Szerbiában a koronavírus miatt bevezetett védettségi igazolás rendszerét - írja a szerb sajtó. A jövő héten összeül a szerbiai válságstáb, ez utóbbit már az illetékesek is megerősítették.

A sajtóinformációk szerint március 14-től szűnhet meg az említett járványügyi intézkedés az országban. Arról is egyeztetnek majd a stáb ülésén, hogy hogyan folytatódik a továbbiakban az oltás az országban, és szükséges-e a negyedik védőoltás felvétele. A válságstáb tagjai egyébként tegnap Ana Brnabić szerb miniszterelnökkel találkoztak, vélhetően a jövő heti ülést készítették elő.

Jövő héten változhatnak a járványügyi szabályok

Jövő héten megváltozhatnak a járványügyi szabályok Szerbiában.

A jövő héten várhatóan
megszüntetik Szerbiában a védettségi igazolásokat.
Erről írnak a szerb hírek.
A védettségi igazolásokat
a koronavírus-járvány miatt vezették be az országba.
A szerb hírek szerint várhatóan
március 14-től megszüntetik az országban
a védettségi igazolásokat.
Március 14-e hétfő lesz.
Jövő héten megbeszélést tart
a szerbiai válságstáb.
A szerbiai válságstáb megbeszélésén
szó lesz a védettségi igazolások
megszüntetéséről.
A szerbiai válságstáb megbeszélésén
szó lesz arról is, hogy hogyan folytatódik
a koronavírus elleni védőoltások
felvétele az országban.
A szerbiai válságstáb megbeszélésén
szó lesz arról is, hogy kell-e a negyedik
védőoltás felvétele.


Tombol a parlagfűszezon

A szakértők szerint az elkövetkező hetekben egyre több problémát fog okozni az allergiások körében. Virágzásnak csúcspontja augusztus közepére várható.

Elkezdődött a parlagfűszezon! Ez a gyomnövény elhagyatott útszéleken, mezőkön de az otthonunkban is megtalálható. Azoknak, akik allergiások, kellemetlenséget okoz ez az időszak. Ugyanis ilyenkor megjelenhetnek a tüneteik: köhögés, orrfolyás, tüsszögés.
Sokan gyógyszerekkel próbálják enyhíteni a tüneteket de van, aki a házi praktikákat részesíti előnyben: „Többször kell mosdani, hajat mosni, tisztálkodni. Ha nagyon érzem a tüsszögést meg, hogy könnyezik a szemem akkor bemegyek és elrendezem magam. És amikor csillapodik, egy kicsit akkor kimegyek.”

A tömeges virágzás során az esős időszakok visszavehetik a pollentermelést, és felfrissülést hozhatnak az allergiások számára. A szakemberek elmondása szerint népbetegségnek számít már a parlagfű-allergia: „Én szerencsére nem vagyok allergiás de nagyon sok ismerősöm az, és ők most teljesen kész vannak. Folyik az orruk, köhögnek, tüsszögnek, könnyezik a szemük és teljesen piros nekik. Úgyhogy, ők nagyon szenvednek.”
Minden tizedik ember szenved parlagfű allergiától Szabadkán - mondta el dr. Pajor Margit általános orvos. A virágzás csúcspontja augusztus közepére várható. A szakember fontosnak tartja, hogy amennyiben valaki észlel tüneteket magán bátran forduljon orvoshoz: „A tüneteket természetesen gyógyszerekkel kell kezelni. Ezeknek régebbi generációjuk kicsit kellemetlen volt, mert altattak és lenyugtatták az embert. De már az új generációsok úgy vannak megcsinálva, hogy ezek a tünetek egyre jobban elkerülendők és az allergiás folyamat lejátszását csökkentik, vagy teljesen sikerül megszüntetni őket. Ezeket a gyógyszereket időben kell elkezdeni szedni, amikor már az allergia szezon első jelei megjönnek. Aki tudja mire allergiás az már 10 nappal előbb elkezdheti szedni őket. így nem engedjük meg, hogy kifejlődjenek a tünetek. Napi egyet kell beszedni belőlük, ezen kívül pedig a lokális kezelés is jó, szemcseppek, orrcseppek, rágótabletták. Amennyiben fulladás is előjön inhalálás és injekció is számításba jöhet.”
Az allergiásoknak problémát okozhatnak még a gomba- és csalánfélék, de az útifű, a pázsitfűfélék, a libatopfélék és az üröm is most virágzik.

Elkezdődött a parlagfűszezon

Az orvosok szerint a következő hetekben egyre több problémát fog okozni a parlagfű az allergiások számára.

A parlagfű pollenjére nagyon sok ember allergiás.
A pollen virágport jelent.
A parlagfű virágzása augusztus közepén a legerősebb.
Ezért ebben az időszakban nagyon sok
problémát okoz a parlagfű virágzása az allergiásoknak.
Aki allergiás a parlagfűre, az gyakran tüsszög, köhög,
folyik az orra, könnyezik, kapar a torka.
A parlagfű 1 gyomnövény.
A parlagfű elhagyatott útszéleken, mezőkön,
de az udvarokban is megtalálható.
A parlagfüvet kötelező irtani.
Aki az udvarában nem irtja a parlagfüvet, az büntetést is kaphat.
Sok allergiás ember ilyenkor gyógyszerekkel enyhíti a tüneteit.
Az allergiásoknak a parlagfűszezon idején
azt tanácsolják, hogy naponta többször mosakodjanak,
tisztálkodjanak és mossanak hajat.
Szabadkán minden tizedik ember allergiás a parlagfűre.
Aki azt érzi, hogy allergiás a parlagfűre,
mert ebben az időszakban tüsszög, köhög,
folyik az orra, akkor javasolt orvoshoz menni.
Az orvos segíteni tud az allergiás embereknek.
Az allergiásoknak problémát okozhatnak még
a gombafélék, a csalánfélék, az útifű,
a pázsitfűfélék, a libatopfélék és az üröm is.
Ezek a növények is most virágoznak.


Fokozott forgalom várható a szerbiai utakon a következő napokban

Ennek oka, hogy a jövő héten kétnapos állami ünnep és rendkívüli iskolai szünet is lesz, így sokan kelnek útra.

A Szerbia Útjai Közvállalat tájékoztatása szerint minden szükséges intézkedést megtettek a torlódások elkerülése érdekében, a fizetőkapuknál is bővítették a kapacitásokat. Egyúttal arra kérik a sofőröket, hogy tartsák be a sebességkorlátozásokat, a követési távolságot és a közlekedési szabályokat.

Nagyobb forgalom várható a következő napokban

Nagyobb forgalom várható a szerbiai utakon a következő napokban.

Azért várható nagyobb forgalom
az utakon, mert jövő héten 2 napos
állami ünnep és rendkívüli iskolai szünet lesz
az országban.
Állami ünnep február 15-én és 16-án lesz.
Állami ünnep idején több üzlet, bolt és vállalat is zárva tart.
Ez miatt sokan indulnak utazni valamerre.
A biztonságos közlekedés miatt fontos,
hogy a sofőrök figyelmesen és óvatosan vezessenek.
A biztonságos közlekedés miatt fontos,
hogy a sofőrök betartsák a közlekedési szabályokat.
Ilyen közlekedési szabály például,
a sebességkorlátozás betartása,
az autók közötti követési távolság betartása
és más közlekedési szabályok betartása.


30 éves a Vajdasági Pax Romana

A keresztény értelmiségiek civil szervezete a jeles dátumot a szabadkai Magyar Tannyelvű Tanítóképző Kar amfiteátrumában ünnepelte meg.

Sokan voltak kíváncsiak a Vajdasági Pax Romana ünnepi összejövetelére Szabadkán. A Magyar Tannyelvű Tanítóképző Kar amfiteátrumában Nógrádi György is előadást tartott. A magyar biztonságpolitikai szakértőtőnek pedig kérdéseket is feltehettek a résztvevők.
Nógrádi György, biztonságpolitikai szakértő:„- Próbáltam elmondani a világ mai helyzetét, az amerikai, kínai és orosz stratégiai célokat, Európa helyét és szerepét, a globalizált világban a változásokat.
- Mit tapasztalt, mire voltak kíváncsiak az érdeklődők?
- Mindenre, ez pedig a világon mindenhol így van. Mi lesz holnap a szlovák választásokon? Mi lesz Lengyelországgal? Mi lesz az amerikai politikával és meddig tart az orosz-ukrán háború?”
A Vajdasági Pax Romana civil szervezet 1993-ban kezdte meg tevékenységét. Az elmúlt 30 évben több mint 50 rangos előadás, lelki napok és különféle továbbképzések sorolhatók a szervezet tevékenységi körébe - mondta Paskó Csaba, a Vajdasági Pax Romana elnöke.
Paskó Csaba, elnök, Vajdasági Pax Romana: „Ezt a tevékenységet szeretnénk a jövőben is folytatni. Úgy gondolom, hogy a 21. században rengeteg kihívás, kérdés van egy keresztény ember számára. Hogy kell élnem? Milyen lehetőségeim vannak? Kérdések, amelyeket felteszek egyáltalán. Az identitásom, a keresztény identitásommal kapcsolatos területen. Ezeket a kérdéseket megpróbáljuk különböző módon megközelíteni, rangos előadókkal ezekre a kérdésekre választ adni.”
A Vajdasági Pax Romana az elkövetkező periódusban is aktív lesz. Egyebek mellett előadásokat, hangversenyeket és adventi lelki napot is szerveznek majd.

30 éves a Vajdasági Pax Romana

Tegnap ünnepelte megalakulásának 30. évfordulóját a Vajdasági Pax Romana.

Tegnap szeptember 29-e, péntek volt.
A Vajdasági Pax Romana a keresztény értelmiségiek civil szervezete.
A szervezet az évfordulóját a szabadkai
Magyar Tannyelvű Tanítóképző Kar
amfiteátrumában ünnepelte meg.
Az amfiteátrum egy olyan nagy helység,
ahol különböző előadásokat tartanak.
Sokan voltak kíváncsiak a Vajdasági Pax Romana
ünnepi összejövetelére Szabadkán.
Az ünnepségen Nógrádi György is előadást tartott.
Nógrádi György magyar biztonságpolitikai szakértő.
Az előadás után kérdéseket is feltehettek a résztvevők.
A Vajdasági Pax Romana az elmúlt 30 évben
több mint 50 előadást, lelki napot
és különféle továbbképzést szervezett.
Ezt Paskó Csaba, a Vajdasági Pax Romana elnöke mondta.
A Vajdasági Pax Romana a következő időszakban is
szervez majd előadásokat, hangversenyeket
és adventi lelki napot.


Több iskolában van tantermi oktatás

Mától kevesebb szerbiai iskola működik kombinált tanítási módban, illetve távoktatásban, mint az előző hetekben.

A múlt héten 27 községben korlátozták a tantermi oktatást, mától pedig csak 18 önkormányzat középiskolájában fogják. Belgrádban például a múlt héten kilenc önkormányzatban volt kombinált tanítás, mától ez négyre csökken. Kragujevácon, Ivanjicán, Lajkovácon és Valjevóban azonban továbbra is marad a kombinált tanítási rend a 7. és 8. osztályokban.

Több iskolában van tantermi oktatás

Mától több iskolában van tantermi oktatás a múlt héthez képest Szerbiában.

Ma szeptember 27-e, hétfő van.
Az oktatás tanítást jelent.
Múlt héten több iskolában volt kombinált tanítás,
valamint távoktatás a rossz járványhelyzet miatt.
Kombinált tanítás azt jelenti,
hogy egyik nap az iskolában van a tanítás,
másik nap otthon, az interneten keresztül.
Távoktatás otthon, az interneten keresztül történik.
Múlt héten 27 községben tértek át az iskolák
a kombinált tanításra vagy a távoktatásra.
Mától csak 18 község középiskolájában
tértek át a távoktatásra.
Belgrádban például a múlt héten
9 városrészben volt kombinált oktatás.
Ma már csak 4 városrészben van kombinált tanítás
Belgrádban.
Belgrád Szerbia fővárosa.